description: Hinnanguid Toomas Hendrik Ilvesele kui riigimehele, mõtlejale ja inimesele

maintext:
Edward Lucas
ajakirja Economist toimetaja
Toomas Hendrik Ilvese hindamine poliitikuna jäägu eestlastele, kuid mina ja teised Eesti sõbrad hindame kõrgelt tema annet esindada oma riiki väljaspool Eestit. Ta on tark, vaimukas ja julge. Ta mõtleb ja kirjutab kiiresti. Tal on eksimatu pilk tühja loba, pettuse, kitsarinnalisuse ja rumaluse suhtes, ning ei kõhkle sellele reageerimast. Tal on suurepärane huumorimeel. Konverentsidel on ta olnud muljetavaldav panelist.
Lisaks on tal elu ka väljaspool poliitikat, oma pere, oma talu ja oma mõtetega, akadeemiliste teadmistega kirjandusest, filosoofiast, psühholoogiast ja sotsioloogiast. Ta ei ole mitte üksnes ainus riigipea, kes oskab arvutit parandada, ta on ka ainus riigipea, kes suudab rääkida mõistlikku juttu sel teemal, mida nimetame koondmõistega «küber-». E-Eestil ei oleks saanud olla paremat e-saadikut.
Ta on pea kõigist selle piirkonna poliitikutest väga erinev. Ta ei ole ei ülespuhutud ega ebalev, ei liiga ametlik, jäik ega kättesaamatu. Talle meeldivad uued asjad ja uued väljakutsed. Ta on soe ja tähelepanelik võõrustaja, nii Kadriorus kui ka oma armastatud talus. Ta suudab luua kiiresti usaldusliku vahekorra maailma liidritega, kas või näiteks George W. Bushiga võsalõikuritest rääkides.
Nagu meil kõigil, on ka Tomil (nagu olen teda sellest ajast kutsunud, kui 1990. aastate alguses koos ajakirjanikud olime) oma vead. Ta teab, et ta on arukas, ja näeb, kui mõned teised seda ei ole. Ehkki tegelikult on ta tagasihoidlik, võib ta paista arrogantsena. Ta tüdib kiiresti neist ülesannetest, milles on paras kogus tüütut igavust. Kuid kas see ei ole palju parem kui riigipea, kes on ise igav ja naudib igavust? Ei pea kaugelt otsima, et ka sellisele kirjeldusele vastavaid riigipäid leida.
Kõige olulisem on see, et ta ei ole võimuahne. Ma ei ole kunagi kuulnud teda torisemas, kuid mul on tunne, et ta pole just alati nautinud presidendiks olemist. Kui ta kohus riigi ees on täidetud, pöördub ta, nagu (mittediktaatorlik) Eesti Cincinnatus, rõõmuga tagasi oma adra (ja oma raamatute) juurde.
Ma olen uhke, et saan olla tema sõber.
Carl Bildt
Rootsi poliitik ja diplomaat
Väikesele riigile on selles keerulises maailmas alati hea, kui seda teenib suur president. Toomas Hendrik Ilves on teinud Eesti palju suuremaks ja rahvusvaheliselt palju enam respekteeritumaks ning käinud sellega Lennart Meri jälgedes.
Riigipeal on mitmeid funktsioone, kuid üks kõige olulisematest on peegeldada riiki väljapoole. Paljudel juhtudel on küsimus ehk peamiselt äritegevuse või kultuuri edendamises, kuid Eesti puhul on see lõppeks ka turvalisuse küsimus.
Eesti – just nagu ka tema naabrid Läti ja Leedu – ei tohi kunagi olla olukorras, kus teiste riikide liidrid üle maailma võiksid kriitilises olukorras rääkida sellest kui «kaugel asuvast ja tundmatust riigist» ning pöörata pea kõrvale, kui Eesti vajab abi. See oleks tõeliselt ohtlik.
Oma ametiaastate jooksul on president Ilves teinud Eesti suuremaks ja palju olulisemaks maailma liidrite silmis, kes vastasel korral ei oleks vast huvitunud ei Eestist ega kogu meie regioonist.
Osa sellest on muidugi tingitud tema selgest sõnumist, milline on julgeolekuolukord Euroopas ja mida tuleb teha. Kõik ei ole küll alati kogu öelduga nõustunud, kuid ei ole kahtlust, et Eestit on läänes tähelepanelikult kuulatud, kui need teemad on kõneks tulnud.
Teine väga oluline pool sellest on, et Eesti on tõeliselt modernne riik. Üleminekul industriaalsest ajastust digitaalsesse ajastusse on Eesti eesliinil. Muidugi, Eesti edulugu on suurem kui Ilves, kuid ei ole kahtlust, et tema väsimatud pingutused on aidanud oluliselt kujundada seda, kuidas Eestit maailmas nähakse.
On vähe riigipäid, kes on nii selgelt rääkinud Euroopa julgeolekualastest väljakutsetest, kui tema on seda teinud, ja pea keegi neist ei ole suutnud näidata nii teadmisi kui ka visiooni neis küsimustes, mis digitaalseid väljakutseid puudutab. Tehes seda, on ta andnud suure panuse selleks, et Eestit nähtaks laias maailmas nii modernsena kui ka vastutustundlikuna.
Väikesele riigile on kasulik, kui tal on suur president. Eestil on vedanud – tal on olnud need aastad koos Toomas Hendrik Ilvesega.
Peter Pomerantsev
Suurbritannia ajakirjanik
President Toomas Hendrik Ilves on kõige haruldasem nähtus: poliitik, kes ütleb, mida mõtleb, ja kellel on, mida öelda.
Tavaliselt on jutuajamised poliitikutega ja poliitikute vahel mäng. Kuna Ilves ei mängi neid mänge, juhtub tema kohal olles midagi tähelepanuväärset: ka kõik teised hakkavad rääkima seda, mida nad tegelikult mõtlevad. Ja järsku leiab aset midagi, mis on täiesti vastandlik sellele, mis tavaliselt poliitilistes aruteludes: tõeline mõttevahetus.
Michael Weiss
Ameerika Ühendriikide ajakirjanik
Kui Ameerika Ühendriikide libertaaride alalises meeltesegaduses presidendikandidaadil Gary Johnsonil paluti hiljuti nimetada rahvusvahelisi poliitilisi liidreid, keda ta on imetlenud, ei suutnud ta nimetada mitte ühtegi – ilmselt seetõttu, et Toomas Hendrik Ilvese nimi on ameeriklastele veel hääldamatum kui Aleppo. Leidub vähe neid demokraatlikke riike, kellel on olnud õnne saada endale president, kes suudab sind panna naerma, tsiteerib möödaminnes [Vladimir] Nabokovit, [Karl] Popperit ja [Jacques] Derridad ning kes kogu akadeemilise eruditsiooni juures säilitab haruldase tarkuse selle kohta, kuidas maailm tegelikult toimib. Tugeva intellektuaalina on president Ilves mulle alati meenutanud neid 1930. aastatel New Yorgis tegutsenud ajakirjade peatoimetajaid, kes on juhtunud saama riigipeaks – asi, mis saab juhtuda vaid Eestis.
Tema mõtisklustest meeldivad mulle kõige enam need, mida olen aastate jooksul kuulnud hulga intervjuude jooksul, salvestusväliselt ja mida olen lubanud mitte vahendada. Kuid nüüd, kui ta avalikust teenistusest lahkub, millised rõõmsad ajad rahvusvahelist ajakirjandust ootavad…
Marju Lauristin
sotsiaalteadlane ja Euroopa Parlamendi liige
Kümme aastat on Eesti Vabariigi taasiseseisvuse ajast kaks viiendikku. Sellesse aega kuuluvad nii pronksiöö trauma, majanduskriis ja sellest toibumine, euro tulek ja e-Eesti tähelend, Eesti rahvusvahelise positsiooni tugevnemine NATO küberkaitse keskuse asupaigana, Eesti poliitilist eliiti raputanud usalduskriis ja selle päädimine Jääkeldris, Eesti rahva ühishingamine laulupeol, raevukas võitlus kooseluseaduse ümber, Roosiaia muutumine presidendi ja kultuurirahva mõnusaks kohtumispaigaks, THI fänniklubi kasv Twitteris kui ka Eesti presidendi tõus Euroopa digitaalarengu arvamusliidriks. Selles ajast on võimalik kirjutada isikudraamat ja rokkooperit, aga siin on ainest ka ühe väikese rahva enesest suuremaks kasvamise kangelasloole.
Igatahes jääb Toomas Hendrik Ilves Eesti poliitilisse ajalukku kui intellektuaalne riigijuht, vankumatu sallivuse rüütel, kes järgis järjekindlalt Jakob Hurda põhimõtet väikese rahva vaimult suureks saamisest. Kuigi ta selles püüdes ka aeg-ajalt hälbis rahva ootustest, ei jää tema presidendiaega usutavasti iseloomustama mitte pettumuse virvendused, vaid pigem tema edukad pingutused hoida Eesti arenguambitsioone Euroopa keskmisest kõrgemal.
Ilves läheb Eesti presidenditoolilt ära maailmapoliitikuna, kellele oleks võimetekohane nii Euroopa Nõukogu presidendi kui ka NATO peasekretäri roll. Tema kikilips on tõusnud eesti folkloori tähistaevasse, nii et kui poistekoorid alustavad hoogsat kikilipsulaulu, hõljub lauluväljaku kohal Ilvese veidi häbelik ja hämmeldunud naeratus.
Mart Juur
ajakirjanik ja humorist
Ütleks, nagu ütles Leonid Iljitš Brežnev: kindlasti tehti mõningaid vigu, kuid oli ka palju head. Kümme aastat on pikk aeg, maailm muutub, inimesed muutuvad ja muutus Ilves. Humoristi jaoks on Toomas Hendrik Ilves tänuväärne materjal, tal on oma hääl, karakter ja iseloomulikud jooned, mis mõnikord teevad nalja, mõnikord vihastavad või tüütavad ja mõnikord teevad südame soojaks. Väliseestlasena ja ameeriklasena ei saa Ilves aru paljudest kodueestlaste naljadest ja võib-olla mitte ainult naljadest, vaid ka tõsisematest hoiakutest, arusaamadest ja vajadustest. Ametiaja viimases otsas oli Ilves loid nagu sügisene kärbes, aga aastate jooksul võib arvamus temast kui presidendist oluliselt paraneda. See oleneb muidugi ka sellest, kuidas tema mantlipärijad raskes presidendiametis hakkama saavad.
Raul Rebane
meediaekspert ja kommunikatsioonikonsultant
Augustis, eriti aga pärast riigikogu valimiste ebaõnnestumist, hakkasid mitmed presidendikandidaadid ennast defineerima millegi sellisena, «mida Ilves ei ole». Et näoga rahva poole ja käin igas vallas aastas vähemalt korra, soovitavalt kaks. See oli puhas sihtgrupiline populism ja valijamehed seda lõpuks sellisena ka hindasid. Paljudele on aga sellest jäänud ettekujutus, nagu peaks president peamiselt olema mingi sisepoliitiline nutumüür. See ei ole nii.
Nagu igas valdkonnas, jagunevad ka poliitikas inimesed kohaliku, rahvusliku ja rahvusvahelise tasandi talentideks. Kõikjal on aga üks reegel: rahvusvahelisi talente on igas riigis ja igal rahval väga vähe. Missugusesse gruppi Toomas Hendrik Ilves kuulub, suuri vaidlusi ei teki.
Kas keegi kahtleb selles, et ta on kõrge rahvusvahelise tasandi poliitik? Kas keegi kahtleb selles, et ta on täitnud lubaduse teha Eesti suuremaks? Kas keegi kahtleb selles, et tema ajal on Eesti lugu maailmas muutunud palju positiivsemaks? Põhiseaduse kaitse, vabakonna eelisarendamine, IT edulugu jne on seotud tema ametiajaga. Temast jääb alles suur hulk tipptasandi kõnesid ja poliitikaanalüüse, seejuures jällegi rahvusvaheliselt konkurentsivõimelisi.
Isiklikult hindan ma aga kõige kõrgemalt tema rolli Eesti turvalisuse kindlustamisel. President Barack Obama visiit Tallinna ja siin antud pretsedenditud julgeolekulubadused on meie kõigi jaoks erakordse tähendusega. Kui see oleks ka ainuke asi, mida ta tegi, ka siis oleks Ilvese aeg õnnestunud.
Hetkel on tema ümber palju kollast udu ja päris kummalisi lahkuja seljatagant löömist, aga loodan, et see läheb üle. Aja jooksul jääb alles läbi aegade parim Eesti riigi PR-mees, ning loodan, et kohtame tema nime suure poliitika tegijate mõttekodades ka tulevikus.
Indrek Neivelt
ettevõtja ja pangandustegelane
Hindan president Toomas Hendrik Ilvese tegevust väga kõrgelt.
Kõigepealt meenub mulle üks aastapäevakõne, kus president Ilves kutsus kõiki Eestit suuremaks tegema. Ta ise sai sellega väga hästi hakkama. Olen seda kümneid ja kümneid kordi näinud. Oma teadmiste ja inglise keele oskuse tõttu meenutab ta pigem mõnda tehnoloogiaettevõtte juhti kui Ida-Euroopa riigipead.
Täna tuntakse ja hinnatakse Eestit tehnoloogiamaailmas väga kõrgelt. Vahel on isegi tunne, et me peaks rohkem sisuga tegelema, sest muidu läheb maine eest ära. Arvan, et meie IT ja idufirmade maine on vähemalt kümme korda suurem, kui on meie riik.
Kindlasti tuleb president Ilvest tunnustada selle eest, et selle kümne aasta jooksul külastasid Eestit mõlemad Ameerika Ühendriikide presidendid (George W. Bush ja Barack Obama – toim). Seni olid nad käinud vaid meie lõunanaabrite juures.
Kümne aasta eest seadis Ilves ülesandeks kodanikuühiskonna arendamise. Ma ei oleks nii kiiret arengut kümme aastat tagasi küll uskunud. Ta tunnetas ära ühiskonna valmisoleku ja andis sellele hoogu juurde.
Kui midagi negatiivset otsida, siis Ilves oleks võinud Twitteris vahel veidi tagasihoidlikum olla. Presidendile ei ole sobilik vaielda ilma argumentideta maailmakuulsa majandusteadlasega ega suure naaberriigiga tüli norida.
Ilves oli väga hea president ning tegi meie väikese riigi oluliselt suuremaks ja isikliku eeskujuga ka tänapäevasemaks. Vaatamata oma piiratud võimalustele, suutis president omal moel tasakaalustada meie erinevatest valitsustest levivat stagnatsiooni.


description: Eile koos teiste osalistega Rail Balticu hangete kokkulepet tutvustama pidanud Leedu raudteefirma jättis dokumendi allkirjastamata, õõnestades ettevõtmise usaldusväärsust ennekõike peamise investori Euroopa Liidu silmis.

title: Leedu raudtee venitamistaktika ohustab Rail Balticut

fasttext_language: et


description: Hiljuti avaldatud uuring brittide seas näitas, et võimaluse korral läheks ülikooli tagasi tööle vaid 18 protsenti sealt lahkunutest. Samal ajal suudab         ülikool ise alalist tööd anda vähem kui kümnendikule lõpetanud doktorantidest. See tähendab, et ülikoolid peavad oma programmid eraettevõtlust silmas pidades ümber kujundama. Kuidas seda teha, kirjutab Tallinna Tehnikaülikooli professor ja TTÜ Biorobootika Keskuse juht Maarja Kruusmaa.

title: Maarja Kruusmaa: doktorikraad annab juhiloa, mitte töökoha


description: Piima valitakse poes enamasti harjumuspäraselt ja rasvaprotsenti harilikult ei vaadata.

title: Mida peaks teadma joogipiimast?


description: Priit Võigemasti esimene lastelavastus «Kummi T» on tuntud algusest peale. Etendused on välja müüdud. Raamatukogud on «Kummi-Tarzani» raamatust pea tühjaks laenutatud. Kui väiksesse haruraamatukokku jõuan, on töötaja esimene küsimus: «Etenduse jaoks, jah?»

title: Krahli poiste menukomöödia


description: Sellel nädalavahetusel saab stardi järjekorras 51. mäesuusatamise maailmakarikasarja hooaeg. Traditsiooniliselt algab hooaeg Austrias Söldenis ning nagu ikka on Kesk-Euroopa ootusärevuses. Hoolimata pikkadest traditsioonidest tunnistavad mäesuusatamise juhid, et ala on keerulises seisus – keskmine mäesuusafänn on 45-aastane ning noored vaatavad üha enam alternatiivsete X-mängude poole.

title: Vanamoodne mäesuusatamine püüab noorte tähelepanu


description: Ei ole just tavaline, et täisjõus mees nätsupaberite ja banaanikleepsude kogumisega tegeleb. 48-aastane Priit Koppel, inseneriharidusega abielumees ja kahe tütre isa, on aga sel alal vägagi arvestatav tegija, seda nii üle 3000 nätsupaberi kui ka pealt 500 banaanikleepsuga.

title: Täisjõus mehel on üle 3000 nätsupaberi ja 500 banaanikleepsu


description: Musta mere pärl Odessa on täis kontraste: kui kesklinn ja rannaala on n-ö turistikõlblikud, siis lühikese trammisõidu järel satub otsekui 1980. aastate Nõukogude Liitu.

title: Odessa - õnneliku elu kodulinn


description:
«See juhtum mõjutab kõiki sportlasi.»

Petter Northug tunnistas, et Therese Johaugi dopingujuhtumist on kõigil õppida

title: Spordi lühiuudised


description: Hiiumaa ettevõtjad ja kaupmehed seisavad silmitsi põletava probleemiga – suured kaubaautod mandri ja saare vahel liikuvatele laevadele ei mahu ning see pärsib ettevõtjate sõnul oluliselt Hiiumaa majanduslikku võimekust.

title: Hiiumaa on kaubaveoga jännis


description: Lehtsalateid kasvatav Jaano Kriisa soovitab salatit kindlasti pesta, mitte seda Jamie Oliveri kombel otse kaussi panna.

title: Salatikasvataja Jamie Oliveri moodi süüa ei teeks


description: VÕRKPALL. Eesti viimaste aastate edukaim võrkpallinaiskond Kohila VK/E-Service läheb täna Euroopa kõrgeima taseme klubisarjas ehk Meistrite liiga esimese eelringi korduskohtumises võõrsil vastamisi Montenegro klubi Bari Lukaga. Avakohtumisest on Eesti klubil kaasas 3:1 võit, seega on edasipääsuks vaja kahte geimivõitu. Kohila 0:3 ja 1:3 kaotuse järel selgitab edasipääseja kuldne geim.

title: Kohila läheb karukoopasse veel kord ajalugu tegema


description: Ameerika Ühendriikide suuruselt teine telekomioperaator AT&T teatas laupäeval, et ostab meediagigandi Time Warner 85,4 miljardi dollari (78,4 miljardi euro) eest ning moodustab telekommunikatsiooni- ja meediaimpeeriumi, kellele hakkab kuuluma hulk filmi- ja telekompaniisid, mille toodangut hakatakse näitama klientidele kaabeltelevisiooni-, interneti- ja mobiilivõrkude kaudu.

title: Meediahiiud loovad impeeriumi


description: Kodu soojaks targalt ja ökonoomselt

title: Kodu soojaks targalt ja ökonoomselt

maintext:
Jahedad ja niisked ilmad toovad endaga kaasa vajaduse kütteseadmed sisse lülitada. Üha olulisemaks muutub kodude kütmise juures mugavus ja ökonoomsus: eelistatakse lahendusi, mis võimaldavad reguleerida temperatuuri ja ajastust oma igapäevastest tegemistest lähtuvalt. Hommikul sooja vannituppa astumine lubab alustada päeva meeldiva tundega ja tunda end kodus hubaselt ka siis, kui väljas puhub karge tuul ja paugub käre pakane.
Meie kütteseadmete valik on mitmekesine. Seepärast toome otsustamise lihtsustamiseks välja kahe enamlevinud kütteviisi – radiaator- ja põrandakütte – eripärad ja eelised.
Radiaatorküte
Radiaatori valimisel on parim lähtuda professionaalsest kütteprojektist. Ruumi suurus, küttevee temperatuur, soovitud toatemperatuur, hoone soojustus – need on vaid mõned märksõnad, millega tuleb planeerimisel arvestada.
Tänapäeval on üheks levinumaks kütteseadmeks alumiiniumradiaator ning seda eelkõige selle väga hea soojusjuhtivuse pärast: kütte sisselülitamisel soojeneb radiaator väga kiiresti. Lisaks sellele on radiaatorid pika tööeaga, korrosioonikindlad, kaalult kergemad, ja neid saab ise komplekteerida sobiva ribide arvuga. Kui küttesüsteemi renoveerimisel on torustik veel korralik, siis on mõistlik valida radiaator, mis sobib olemasolevate torudega. Kindlasti peab kontrollima, kas ühendus on alt või küljelt ja milline on monteerimiskõrgus.
Kui vaja on lihtsat ja töökindlat küttelahendust, on erinevaid elektriradiaatorite tüüpe valikus õige mitmeid. Bauhofi tootejuhtide Teet Tallo ja Tanel Kaare nõuandeid radiaatori valimiseks loe lähemalt siit!
/ Bauhof/Meistriklubi
Põrandaküte
Põrandaküte muutub tänapäeval järjest iseenesestmõistetavamaks, eriti just vannitubade, köökide ja esikute renoveerimisel. Põrandaküte annab külmi põrandaplaate soojendades mugavustunde ning samuti hoiab see märgruumid kuivad ja hallitusevabad.
Kuna põrandakütte küttepind suurem kui radiaatoril, saavutab see soovitud toatemperatuuri väiksema energiakuluga.
Põrandaküttekaabel
Kõige universaalsem elektriküttekeha on küttekaabel, mida saab paigaldada pea kõikjale – nii uude betoon- või puitpõrandasse kui ka olemasolevasse ehitisse renoveerimistööde käigus.
Kaabli plastilised omadused võimaldavad seda lihtsalt ja probleemideta paigaldada näiteks ümber äravoolutorude või tualetipoti. Tänu väiksele, ainult 5 mm läbimõõdule, on see ühildatav pea kõigi põrandakonstruktsioonidega. Kaablid on saadaval erineva võimsusega alates 10 W/m kuni 20 W/m ning pikkusega alates 10 meetrist kuni 115 meetrini.
Põrandaküttematt
Küttemattide eeliseks on väga lihtne paigaldamine ja küttevõimsuse väga ühtlane jaotus üle kogu põranda, mis tuleneb nende õhukesest ning ruumisäästvast tehnoloogiast.
Küttemattide juures tasub tähelepanu pöörata nende tehnoloogiale: kaabel on punutud võrgu vahele. Selline konstruktsioon kaitseb kaablit paigalduse ajal ega lase sel paigast nihkuda. Põrandaküttematte saab soetada nii koos termostaadiga kui ka ilma. Kõigest 3-millimeetrine kogupaksus teeb neist ühe kõige õhematest oma klassis. Eriti praktiline on selline lahendus just renoveerimisel, kui ruumide kõrgus ja uste lävepakud on juba varasemast paigas. Põrandaplaadid võib plaatimisseguga paigaldada otse küttemati peale. Matte on saadaval võimsusega kuni 160 W/m2 ja mõõtudega vahemikus 1–10 m2. Küttemati laius on alati 50 cm, kuid pikkus varieerub.
Termostaadid
Termostaat aitab hoida etteantud temperatuuri, lülitades vajadusel küttekaabli või -mati automaatselt sisse või välja. Kaasaegsed termostaadid võimaldavad põrandakütteseadme temperatuuri mugavalt juhtida ja tarbida energiat säästlikumalt.
/ Bauhof/Meistriklubi
Raychem Green Leaf on rohkete võimaluste, taimeri ja puutetundliku ekraaniga premium-klassi termostaat. See seade sobib hästi disaini, modernsust ja elektri kokkuhoidu hindavale inimesele. Taimerifunktsioon võimaldab elektrisäästu kuni 30% ulatuses.
Raychem NRG-DM on nutikas digitaalse ekraani ja taimeriga termostaat. Esimesel sisselülitamisel seadistab termostaat ise õige kellaaja ning kuupäeva, mis teeb tema kasutamise väga lihtsaks. Kui tekib vajadus vana termostaat välja vahetada, kuid vana põrandakütteandurit kätte ei saa, siis see seade ühildub ja töötab pea kõigi tootjate anduritega.
Mõlemad termostaadid võimaldavad valida, milliseks kellaajaks ruum soovitud temperatuurini köetakse. Kui soovite elektrit kokku hoida, kuid samas siiski hommikuti mugavalt soojas ruumis duši all käia, tuleb vaid sisestada kellaajavalik ning termostaat leiab ise, millal kütmist alustada, et näiteks kell 6.30 valitseks ruumis soovitud temperatuur.
Sobiva küttelahenduse leidmiseks soovitame nõu pidada spetsialistidega, kelle hoolde saab jätta ka paigaldustööd. Bauhofi remondi- ja paigaldusteenus on abiks nii asjakohaste nõuannete kui ka keerukamate remonttöödega.
Artiklis kasutatud tooted:


description: 5 olulist sammu vannitoa remondi planeerimisel paneelmaja vannitoa näitel

maintext:
Puhas ja kaunis vannituba tagab hommikuti hea tuju ning mõjub pärast pikka tööpäeva otsekui lõõgastava oaasina. Vannitoa remont võib aga esmapilgul tunduda keerulise ja kuluka ettevõtmisena, mida pidevalt edasi lükatakse. Kuna kehvas olukorras vannitoad on murekohaks paljudes kodudes, eriti paneelmajades elavatel inimestel, siis võtame järgnevalt ehitusspetsialist Kristo Allvee abiga luubi alla vannitoa remonditööd ühe Õismäe korterelamu näitel.
Esmalt mõtle läbi oma soovid ja vajadused pidades nõu spetsialistiga. Põhjalik ja detailne planeerimine on eduka tööprotsessi ning rahulolu pakkuva lõpptulemuse aluseks. Kui vannitoas pole aastaid remonti tehtud, siis on soovitatav vahetada välja kogu torustik ja värskendada ruumi uue kaasaegse viimistlusega.
1. Ruumipaigutus ja lammutustööd
Planeerimise juures on oluline ruumipaigutus – kas säilitada vann või dušinurk, kuhu paigutada kapid, pesumasin ja muud seadmed. Paneelmajade vannitoad on sageli väga väikesed ja ruumi avaramaks muutmisel on abiks WC ning vannitoa vahelise vaheseina lammutamine.
Meie poolt renoveeritud paneelmaja vannituba vajas kapitaalremonti ja esmalt tehti lammutustööd, mille käigus eemaldati WC-pott, vann, valamu, vanad keraamilised plaadid ning torustik ning kanalisatsioon.
2. Kommunikatsioonide paigaldamine ja elektritööd
Ruumilahenduse juures on oluline pöörata tähelepanu kanalisatsiooni- ja veetorude ning elektripistikute asukohtadele. Kaasaegsete lahenduste puhul paigaldatakse kõik torud ja kaablid pilgu eest ära seinte taha, tänu millele on vannituba hiljem oluliselt lihtsam korras hoida. Liigsest niiskusest tekkiva hallituse vältimiseks on vannitoas väga oluline paigaldada ventilatsioon ja küttekeha. Üha sagedamaks muutub põrandakütte kasutamine vannitoas.
Kindlasti tuleb need detailid läbi mõelda enne ehitustööde algust, et vältida lisatööd või keerukaid ümbertegemisi ja sellega kaasnevaid kulusid.
Kuna antud korteri puhul vajas kogu torustik välja vahetamist (välja arvatud soojatoru), siis pärast lammutustöid paigaldati uued veetorud ja kanalisatsioonitarvikud. Elektritööde käigus paigaldati valgustid ja pesumasina pistik.
3. Tasandamine ja hüdroisolatsioonitööd
Vältimaks niiskusest tingitud kahjustusi on oluline vannituba niiskuse eest isoleerida. Üldjuhul vajavad ka seinad ja põrand tasandamist, et pinnad plaatimiseks ja lõppviimistluseks ette valmistada.
Lisaks seinte ja põranda tasandamisele ning hüdroisolatsioonitöödele ehitati renoveeritavasse vannituppa ka uus lagi kasutades kipsplaati ning erilahendusena tõstetud plaatidega dušinurk, kuna antud vannitoa puhul ei soovitud ei vanni ega dušikabiini.
4. Viimistlus ja plaatimistööd
Viimistlusmaterjalide valik on lai ja pakub rohkelt võimalusi huvitavate lahenduste leidmiseks. Horisontaalselt paigutatud keraamilised plaadid tekitavad ruumi avarust, samuti võib julgelt kombineerida kontrastseid värve nagu pruun ja valge või must ja valge. See põhimõte kehtib lisaks keraamilistele plaatidele ka mööbli puhul. Rohkem mõtteid ja inspiratsiooni keraamiliste plaatide kombineerimiseks leiad siit.
Antud korteri puhul eelistati heledaid toone nii keraamiliste plaatide kui ka mööbli valikul. Heledad toonid muudavad väikse vannitoa avaramaks.
5. Sanitaartehnika ja mööbli paigaldus
Sanitaartehnika paigaldus vajab spetsiaalseid oskusi ja varasemat kogemust, see aitab vältida hilisemaid ebameeldivusi.
Meie poolt renoveeritud vannitoas asendati vann dušinurgaga. Paigaldati uus WC-pott, valamu ja valamukapp.
Umbes kolm nädalat kestnud remonditööde tulemusel sai kehvas olukorras paneelmaja vannituba uue ja kaasaegse väljanägemise. Tuleb arvestada, et remondiga kaasnevad müra, tolm ja elamise ümberkorraldused ning remondiperioodil pesemise võimalused puuduvad. Samas ei tasu karta, et vannitoaremondiga saab kannatada ka kogu ülejäänud elamine. Kuigi tolmu lendab, on mööbel ja muud ruumid hoolikalt kinni kaetud ning pärast remonttööde lõppu saavad tehtud ka ehitusjärgsed kergemad koristustööd.
Vannitoa remont on mahukas töö, mille puhul on mõistlik otsida professionaalide abi. Bauhofi remondi- ja paigaldusteenuse ehituseksperdid aitavad jõuda just sellise lõpptulemuseni, nagu oled unistanud – olgu selleks uus dušinurk, vannitoa ja WC kokkuehitamine või lihtsamad viimistlustööd.
Artiklis kasutatud tooted:


description: Venemaa süüdistab Süüria õhuruumis 17. oktoobril toimunud Vene ja USA sõjalennuki kokkupõrkelähedase olukorra tekkimise eest USA-d.

title: Moskva süüdistab lennuintsidendis Süürias USA-d

maintext:
Vene sõjaväe pressiesindaja kindralmajor Igor Konašenkovi sõnul oli Deir Ezzori linna lähistel toimunud intsidendi osapoolteks Vene hävitaja Suhhoi-35 ja USA radarlennuk E-3.
Venemaa oli USA-d teavitanud Su-35 kavatsusest piirkonnas lennata, ütles esindaja. USA lennuk langes ootamatult umbes kilomeetri võrra ning möödus lennuki lähistelt umbes 500 kauguselt.
Konašenkovi sõnul USA vabandas juhtunu eest.
Juhtunu tuli avalikuks reedel, kui sellest teavitas USA sõjaväe pressiesindaja. Tema sõnul tõstatati küsimus Vene komandöridega, kuid seda hoiti sihilikult saladuses.
USA õhuväe kindralleitnandi Jeff Harrigani ütles reedel, et Vene lennuk manööverdas USA lennukist 700-800 meetri kaugusel.
Anonüümsust palunud USA ametniku sõnul tundis Ühendriikide piloot Vene hävitaja mootorite tekitatud turbulentsi. USA piloot üritas ebaõnnestunult Vene lennukiga hädaolukordadeks mõeldud raadiokanali kaudu ühendust võtta.
Ametniku sõnul küsis Washington järgmisel päeval Vene ametnike käest juhtunu kohta selgitusi ja said vastuseks, et Vene piloot ei näinud USA lennukit.


description: USA esileedi Michelle Obama esines eile demokraatide valimissündmusel New Hampshire`is Manchesteris, kus võttis sõna vabariiklaste presidendikandidaadi Donald Trumpi teemal.

title: Michelle Obama: Donald Trump käitub nagu seksuaalkiskja

maintext:
Michelle Obama mõistis hukka Trumpi labased seisukohad ja suhtumise naistesse, teatades et see on häbiväärne õel, ehmatav ja haigettegev, edastab telegraph.co.uk.
Esileedi teatel tundis ta, et peab Trumpi naistesse suhtumise teemal sõna võtma, kuna vabariiklaste presidendikandidaadi silmis on naised ainult seksobjektid, keda võib igal ajal ja igas kohas rünnata.
«See on väga haige suhtumine. Samasugune tekib siis, kui naine liigub tänaval ja mõni mees teeb ta keha kohta nilbe märkuse. Või siis oled tööl ja mõni mees tuleb sulle liiga lähedale ja vaatab sind pika pilguga. See paneb iga naise end halvasti tundma,» sõnas Obama.
Proua Obama selgitas hiljem meediale, et ta kavatses Hillary Clintoni kampaaniasündmusel pidada teistsuguse kõne, kuid Trumpi viimase aja skandaalid panid teda hoopis naiste teemal sõna võtma. Eriti just 2005. aastast pärit video, millel on kuulda, kuidas Trump tahab naisi katsuda ja suudelda ilma, et naised selleks luba andnud oleks.
«Trump kasutab keelt, mida mehed kasutavad tavaliselt spordisaalide riietusruumides naistest rääkides. Selline suhtumine solvab naisi, kuid ka mehi, kes on korralikud. Trump käitub nagu seksuaalkiskja, kes peab saama, mida tahab. Neid intsidente on tal palju,» nentis Michelle Obama.
Mitu naist on Trumpi süüdistanud, et kandidaat ahistas neid nii füüsiliselt, seksuaalselt kui vaimselt.


description: ÜRO Julgeolekunõukogu toetas neljapäeval ühehäälselt Portugali endise peaministri ja kümme aastat ÜRO põgenikeagentuuri juhtinud António Guterresi kandidatuuri maailmaorganisatsiooni järgmise peasekretärina.

title: Julgeolekunõukogu toetas Guterresi ÜRO järgmise juhina

maintext:
Suletud uste taga aset leidnud kohtumisel kiitsid 15 nõukogu liiget heaks resolutsiooni, mille kohaselt on Guterres ametlikult nende valik ÜRO uue juhi kohale.
Otsus edastatakse Peaassambleele, mille 193 liikmesriiki valivad ühenduse järgmise peasekretäri. Hääletust on oodata tuleval nädalal, ilmselt neljapäeval.
Järgmise peasekretäri ametiaeg algab 1. jaanuaril ning kestab viis aastat.
Ametisolev peasekretär Ban Ki-moon ütles pärast julgeolekunõukogu istungit, et Guterres on suurepärane valik. «Tema laiad teadmised maailma asjadest ja elav intellekt teenivad teda hästi ÜRO juhtimisel kriitilisel ajal,» lausus Ban.
Guterrese valituks osutumine tuli mõnele ÜRO diplomaadile üllatusena, sest nad ei oodanud, et niivõrd otsekohene ja suure poliitilise kogemusega kandidaat suudab saada toetuse julgeolekunõukogu viielt alaliselt liikmelt: Hiinalt, Prantsusmaalt, USAlt, Venemaalt ja Ühendkuningriigilt.
Guterres peab peasekretäriks saades tegelema mitme maailmas vältava kriisiga.
«ÜRO roll pole kunagi varem olnud niivõrd oluline ning härra Guterres on selleks õige juht,» lausus Prantsuse saadik François Delattre.
Guterres peab juhtrolli ÜRO-sse tagasi tooma, et lahendada Süüria ja Ukraina kriisi, lausus Ukraina saadik Volodõmõr Jeltšenko.
Guterres (67) oli 1995.-2002. aastani Portugali peaminister ja juhtis 2005.-2015. aastani ÜRO põgenikeametit.


description: Peale 30 kuu pikkust vangistust naasid Nigeeriast Chibokist röövitud koolitüdrukutest 21 oma perede juurde, vahendab Al-Jazeera.

title: Vabastatud 21 Chiboki koolitüdrukut naasid perede juurde

maintext:
Peale 30 kuu pikkust vangistust naasid röövitud 21 koolitüdrukut oma vanemate ja koolikaaslaste rõõmuhüüete saatel eile tagasi koju. Tüdrukud vabastati juba neljapäeval, kuid paljude tüdrukute peredel võttis mitu päeva aega, et pealinna Abujasse jõuda.
«Kui me kuulsime, et nad leidsid osa tüdrukutest ja meie tütar oli üks neist, saime me esimest korda rahus magada,» sõnas ühe vabastatud tüdruku isa.
Esialgu asutakse tüdrukutele nii vaimset kui füüsilist ravi osutama.
Nigeeria presidendi esindaja sõnas eilsel taaskohtumisel, et valitsusele on jõudnud info, et Boko Harami üks osa on valmis arutama läbirääkimiste alustamist, eesmärgiga tagastada ka ülejäänud umbes 83 koolitüdrukut. «Boko Harami allgrupeering teatas, et nad on valmis läbirääkimisteks, kui valitsus sellega nõus on,» sõnas Nigeeria president Muhammadu Buhari esindaja.
Boko Haram röövis 2014. aasta aprillis Chibokist 276 koolitüdrukut. 57 tüdrukut said põgenema kohe peale röövimist, kuid umbes 200 neist on jätkuvalt kadunud.
Neljapäevase 21 koolitüdruku vabastamiseni jõudis läbirääkimistel Šveitsi valitsus koos Punase Ristiga.


description: Iraagi peaminister Haider al-Abadi lubas teisipäevases raadiopöördumises Mosuli elanikele linna islamistide käest tagasi vallutada ja kinnitas, et võit on lähedal.

title: Iraagi peaminister: võit Mosulis on lähedal

maintext:
Tegemist oli Abadi esimese säärase pöördumisega, pole teada, kui paljud 2014. aastal äärmusrühmituse Islamiriik (IS) kätte langenud Mosuli asukad seda kuulsid.
«Me oleme teile lähedal ning võit on Jumala abiga lähedal,» ütles Abadi. «Me jätkame pealetungi, homme oleme koos võidukad ning pärast seda taastame igas linnas ja külas elu ja stabiilsuse.»
Peaminister kutsus Mosuli elanikke tegema julgeolekujõududega koostööd.
Iraak ei ole veel teatanud, millal algab operatsioon Mosuli tagasivallutamiseks, kuid lääne ametiisikud on andnud mõista, et see võib juhtuda oktoobris.


description: Baltimaades õhuturbemissioonil viibivad NATO hävitajad tõusid läinud nädalal õhku Läänemere kohal lendavaid Vene sõjalennukeid tuvastama ja saatma ühel korral, edastas Leedu kaitseministeerium.

title: NATO hävitajad saatsid läinud nädalal üht Vene lennukit

maintext:
Piltuudis: Makepungi võidujooks Balil
Indoneesiale kuuluval Bali saarel toimus eile traditsiooniline pühvlite võiduajamine ehk Makepungi võistlusted. Lisaks võistlevatele pühvlitele näeb ka rahvarõivais džokisid ehk kerbau pepadu´sid.


description: Venemaa hoiatas laupäeval USA-d Süüria valitsusväede ründamise eest, öeldes, et sellel oleksid tõsised tagajärjed kogu Lähis-Ida regioonile.

title: Venemaa hoiatas USAd Süüria vägede ründamise eest

maintext:
Vene välisministeeriumi kõneisik Maria Zahharova ütles, et USA sekkumine Süüria valitsusvägede vastu «viiks kohutavate, tektooniliste tagajärgedeni mitte ainult selle riigi (Süüria) territooriumil, vaid ka regioonis tervikuna».
Ta märkis, et režiimimuutus Süürias tekitaks vaakumi, mille täidaksid kiiresti «igat värvi terroristid».
USA ja Venemaa pinged Süüria osas on eskaleerunud alates relvarahu katkemisest eelmisel kuul, mille ebaõnnestumises on kumbki pool süüdistanud teist.
Süüria valitsusväed on Vene sõjalennukite toetusel alustanud ulatuslikku pealetungi mässuliste kontrolli all olevatele piirkondadele Aleppo linnas.
Süüria väed vallutasid laupäeval tähtsa strateegilise kõrgendiku Um al-Shuqeefi palestiinlaste põgenikelaagri Handarati lähedal.


description: Hispaania lõhestunud sotsialistid otsustasid tänasel hääletusel tühistada veto, mis takistas konservatiividel moodustamast vähemusvalitsust.

title: Hispaania sotsialistid vabastavad riigi patiseisust

maintext:
Sotsialistide poliitikat kujundav föderaalkomitee toetas otsust häältega 139-96.
Veto tühistamine peaks aitama lõpetada kümme kuud kestnud poliitilise patiseisu ja võimaldada peaministri kohusetäitjal Mariano Rajoyl moodustada uus valitsus.
Hispaanias on toimunud viimase aasta jooksul kahed üldvalimised, mis ei ole andnud selget võitjat. Peaministri kohusetäitja Rajoy konservatiivid on võitnud neist mõlemad, kuid piisava toetuseta enamusvalitsuse moodustamiseks.
Sotsialistide otsus annab Rajoyle ja tema Rahvaparteile võimaluse valitsust juhtida, jättes parlamendi usaldushääletusel tema vastu hääletamata ning hoides sellega ära kolmandad üldvalimised.


description: Islamistlik rühmitus Boko Haram vabastas 21 röövitud Chiboki koolitüdrukut, teatas täna Nigeeria presidendiadministratsiooni ametnik.

title: Boko Haram vabastas 21 röövitud koolitüdrukut

maintext:
«Vastab tõele. Informatsiooniministeerium väljastab varsti pressiteate,» ütles allikas uudisteagentuurile AFP.
Tüdrukud vahetati välja nelja vangis olnud Boko Harami võitleja vastu Nigeeria kirdeosas Bankis.
Pole veel teada, kes pantvangidest vabaks said.
2014. aasta aprillis ründasid ligikaudu 200 Boko Harami võitlejat Chiboki linnas asuvat kooli ja viisid endaga kaasa 276 tüdrukut. 57-l õnnestus intsidendi käigus põgeneda, kuid vangistusse jäi edasi 219 noort neidu, kellest enamiku saatuse kohta pole tänini midagi teada.
Teada on, et need tüdrukud, kes ei olnud moslemiusku, pidid uue usu vägisi vastu võtma. Kardetakse, et koolitüdrukuid kuritarvitati seksuaalselt ja nad sunniti võitlejatega abielluma.
Selle aasta aprillis avaldas rühmitus lõpuks video, kus oli näha 15 röövitud tüdrukut.
Mais leiti üks tüdrukutest ka üles. 19-aastane Amina Ali uitas koos imiku ja mehega sihitult Sambisa metsas, kõigil kolmel oli tõsine alatoitumus. Mees väitis, et on Ali abikaasa, ja hiljem tuvastati, et tegu oli ka Boko Harami võitlejaga. Leitud tüdruku sõnul on teised tüdrukud endiselt metsas ja kuus neist surnud.
Inimõigusorganisatsiooni Amnesty Internationali andmetel on Boko Haram viimase kahe aasta jooksul röövinud ligikaudu 2000 noort, keda kasutatakse seksiorjade, võitlejate ja enesetaputerroristidena. Inimröövidega loodetakse hirmutada ka lihtinimesi ja lämmatada nende vastupanu.


description: Vene president Vladimir Putin peab saama tugeva ja selge sõnumi, et kui ta oma käitumist ei muuda, oleme me vaenlased, ütles Euroopa Rahvaerakonna (EPP) fraktsiooni esimees Manfred Weber eile intervjuus Postimehele.

title: Weber: Aleppo on tänane Sarajevo


description: Paavst Franciscus ja anglikaani kiriku juht, Canterbury peapiiskop Justin Welby loevad kolmapäeval Roomas ühispalve, teatas Vatikan esmaspäeval.

title: Paavst loeb koos anglikaani kiriku juhiga ühispalve

maintext:
Tegemist on esmakordse sündmusega alates anglikaani kiriku lahkulöömisest katolikust kirikust 1534. aastal seoses Inglise kuninga Henry VIII ja paavsti vahel tekkinud tüliga, mille põhjuseks oli asjaolu, et katoliku kiriku pea ei andnud talle luba lahutuseks Aragóni Catherine'ist.
Ajalooline ja suuresti sümboolne ühispalve lugemine leiab aset San Gregorio al Celio kirikus.
Neljapäeva hommikul annab paavst Franciscus peapiiskop Welbyle Vatikanis eraaudientsi.
Franciscus ja Welby on varem kohtunud neli korda, viimati eelmisel kuul Itaalias Assisis religioonidevahelisel seminaril, ütles anglikaani kiriku keskus Roomas.
Keskus loodi 1966. aastal, et aidata kaasa kahe kiriku lähenemisele ning sel nädalal tähistatakse esimese ühiskonverentsi toimumise 50. aastapäeva.


description: Näitlejast Playboy kaanetüdruk Pamela Anderson külastas laupäeval Londonis Ecuadori saatkonnas Wikileaksi asutajat Julian Assange´i.

title: Pamela Andersoni külaskäik käivitas kuulujutud Julian Assange´i surmast

maintext:
Briti meedia teatel viis Anderson viiendat aastat saatkonnahoones varjavale Assange´ile lõunaks taimetoitu. Andersoni teatel läheb Assange´il väga hästi, kuid sellele vaatamata tundis näitleja Assange´i ja tema pere pärast muret.
«Ma tõesti usun teda ja arvan, et ta on hea inimene. Ma tunnen muret tema tervise ja pere pärast ning loodan, et mingi ime läbi pääseb ta vabadusse,» ütles Anderson Telegraphi vahendusel.
«Ma ostsin talle hea taimetoidust koosneva lõuna ja veidi taimetoidusnäkke,» lisas Anderson, kelle sõnul tegi Assange selle peale nalja: «Ta ütles, et ma piinan teda talle taimetoitu tuues.»
Andersoni külaskäik saatkonda on sotsiaal- ja kollases meedias palju kõneainet pakkunud. Näiteks kirjutas Briti tabloid Daily Mail sotsiaalvõrgustikes levivatest kuulujuttudest, et Assange suri Andersoni toodud mürgitatud võileiva söömise järel.
Seejuures viidati Wikileaksi Twitteri-kontol pühapäeval avaldatud kolmele kummalisele säutsule, mis osade sotsiaalmeedia kasutajate arvates tähistasid teadaannet Assange´i surmast. Wikileaks põhjendas postitusi nende vastu toime pandud rünnakuga.


description: USAs Virginia osariigis lõppes täna esimene ja ainuke asepresidendikandidaatide debatt, kus vabariiklasi esindas Indiana kuberner Mike Pence ja demokraate Virginia senaator Tim Kaine.

title: USA asepresidendikandidaadid pidasid terava teledebati

maintext:
Esimeste debatijärgsete hinnangute kohaselt segas Kaine moderaatorile liiga palju vahele ja oli liiga ründaval positsioonil - arvamusküsitluste järgi juhib Hillary Clinton praegu ning selline suhtumine ei pruugi tandemile kasuks tulla. Pence jällegi ignoreeris vaatlejate hinnangul liiga paljusid küsimusi.
Kaine interrupted too much and Pence basically denied that Trump ever said everything he has ever said. #debate — Geoffrey Skelley (@geoffreyvs) October 5, 2016
my take:
Pence lied about everything
Kaine was too aggressive
the heat death of the universe is tantalizingly closer — Simon Maloy (@SimonMaloy) October 5, 2016
USA väljaande Huffington Post esilehe toimetaja postitas diskussiooni järel Twitterisse pildi sellest, mis mulje talle toimunust jäi. Fotol on moderaator Elaine Quijano ning tekst teatab: meeste ebaselge karjumine.
USA avalik-õiguslik telekanal PSB tõi oma portaalis välja, et Kaine'i ja Pence'i puhul tuleb arvestada, et nad kandideerivad koos Trumpi ja Clintoniga, kes on varasemate presidendiks pürgijatega võrreldes valijate silmis enneolematult mittesümpaatsed - ning see asjaolu enam viie viimase valimisteni oleva nädalaga ei muutu.
Tänane debatt kestis poolteist tundi ning seda juhtis telekanali CBSN pühapäevaõhtuse uudistesaate ankur Elaine Quijano. Huvitaval kombel kohtusid Kaine ja Pence täna ka esimest korda näost-näkku.


description: Belgia Valloonia piirkonna liider palus reedel aega lisakõnelusteks Euroopa Liidu ja Kanada vabakaubandusleppe üle, ehkki Kanada kaubandusminister kuulutas läbirääkimised nurjunuks.

title: Valloonia juht palus aega lisakõnelusteks CETA üle

maintext:
«Demokraatia võtab natuke aega,» ütles prantsuse keelt kõneleva Belgia regiooni juht Paul Magnette telefoniusutluses AFP-le.
«Ma ei palunud mitut kuud, ent parlamentaarset protsessi pole võimalik kahe päevaga läbi viia. Suutmatus kokkuleppele jõuda on tingitud kalendrist,» ütles ta.
Valloonia parlament keeldus eelmisel nädalal nädalal Belgia keskvalitsusele ELi ja Kanada vabakaubandusleppe (CETA) heakskiitmiseks luba andmast. CETA vajab kõigi ELi 28 liikmesriigi heakskiitu. Belgias vajab lepe kõigi piirkondade toetust.
Kanada kaubandusminister Chrystia Freeland lahkus reedelt kriisikõnelustelt Valloonia ametnikega, öeldes emotsionaalses avalduses, et EL ei ole suuteline rahvusvahelist lepet sõlmima.
Magnette'i sõnul alustas Euroopa Komisjon temaga läbirääkimisi alles oktoobri algul, ehkki Kanada peaminister Justin Trudeau lootis CETA allkirjastada juba kuu lõpus.
«Meil läheb hästi ning meil oli kanadalastega konstruktiivne vestlus, ent me ei jõudnud õigeks ajaks kokkuleppele ja ma kahetsen seda,» ütles Valloonia juht.
Tema sõnul peaks Euroopa Komisjon nüüd juhtrolli võtma ning püüdma kõnelused taastada.


description: Indoneesiale kuuluval Bali saarel toimus eile traditsiooniline pühvlite võiduajamine ehk Makepungi võistlusted. Lisaks võistlevatele pühvlitele näeb ka rahvarõivais džokisid ehk kerbau pepadu´sid.

title: Piltuudis: Makepungi võidujooks Balil


description: Kreeka anarhistlik rühmitus võttis täna vastutuse plahvatuse eest Ateena kesklinna raamatupoe juures, mis tekitas tõsiseid purustusi, inimesed vigastada ei saanud.

title: Ateena pommiplahvatuse võttis omaks anarhistide rühmitus


description: USA demokraatide tipp-poliitiku sõnul on Föderaalne Juurdlusbüroo (FBI) toonud rambivalgusesse uue hulga demokraatide presidendikandidaadi Hillary Clintoni erameiliserveriga seotud kirju, kuid varjab plahvatusohtlikku infot, mis seob vabariiklaste presidendikandidaadi Donald Trumpi Vene valitsusega.

title: USA demokraatide juhtpoliitik süüdistas FBI-d Trumpi puudutava plahvatusohtliku info varjamises

maintext:
Demokraatide juht senatis, senaator Harry Reid süüdistas eile õhtul FBI direktorile saadetud kirjas uurimisbürood topelstandardite omamises.
«Oma suhtluses teie ja teiste riikliku julgeolekukogukonna tippametnikega on saanud selgeks, et teil on plahvatusohtlikku intot Donald Trumpi, tema peamiste nõunike ja Vene valitsuse vaheliste sidemete kohta. Avalikkusel on õigus seda teada,» kirjutas Harry Reid.
FBI direktor James Comey teatas reedel, et uurijad on saanud loa vaadata läbi Clintoni emailid, mis leiti tema pikaajalise nõunike Huma Abedini ja tema endisest kongressiliikmest abikaasa -kes muuhulgas saavutas soovimatut tähelepanu naistele peenisepiltide saatmisega - Anthony Wieneri ühiselt omatud elektroonikaseadmetest.
Asjaga kursis olevad allikad teatasid uudisteagentuurile AP, et sajad Clintoni emailid avastati teise teise uurimise kaudu, mis puudutasid Wieneri väidetavat seksuaalse alatooniga suhtlust alaealise tüdrukuga.
Uurijatele antud volitused lubavad neil siiski läbi vaadata emailid, mis on seotud kuidagi Abedini ja tema ülemuse Clintoniga, et välja selgitada, kas presidendikandidaat võis kasutada nende väljasaatmiseks oma erameiliserverit.


description: Afganistani sõduriks maskeerunud ründaja lasi täna Afganistani pealinnas Kabulis maha vähemalt ühe rahvusvaheliste julgeolekujõudude (ISAF) sõduri ja haavas viit, enne kui ta ise maha lasti, vahendab Reuters.

title: Afganistani sõduriks riietunud isik lasi maha vähemalt ühe ISAFi sõduri


description: Türgi kaguosas hukkus kurdi võitlejate enesetapurünnakus 18 sõdurit ja viga sai 26 inimest, teatas peaminister Binali Yıldırım.

title: Türgis hukkus PKK pommirünnakus 18 sõdurit -

maintext:
Türgi armee sõnul korraldati rünnak Hakkari maakonnas Şemdinli-Yüksekova maantee ääres asuva julgeolekujõudude hoone ees ning selle korraldas Kurdistani Töölispartei (PKK).
Haavatutest 16 on tsiviilisikud. Uudisteagentuuri Anadolu andmeil tekitas plahvatus seitsme meetri sügavuse ja 15 meetri laiuse kraatri.
Kokkupõrked PKK ja Türgi julgeolekujõudude vahel jätkusid eelmisel aastal pärast kahe ja poole aastase relvarahu katkemist. Sestsaadik on hukkunud üle 600 Türgi sõduri ja üle 7000 PKK võitleja.
PKK-st eraldunud rühmitus Kurdistani Vabaduspistrikud (TAK) korraldas rünnaku ka neljapäeval Istanbuli politseijaoskonna lähistel, kus sai viga kümme isikut.


description: Egiptus on lubanud sümboolse ühe dollari eest müüa Venemaale Mistral-tüüpi kaks sõjalaeva, teatas Egiptuse telekanal SIS.

title: Egiptus müüb 1 dollari eest Mistralid Venemaale -

maintext:
Algselt olid kaks Prantsusmaal ehitatud helikopterikandjat mõeldudki Venemaale. 1,2 miljardi euro suurune leping Venemaa ja Prantsusmaa vahel nägi ette esimese kopterikandja üleandmise Venemaale 2014. aasta sügisel ja teise 2015. aasta sügisel, ent seoses Ukraina kriisiga lükkasid Prantsusmaa võimud aluste üleandmise määramata ajaks edasi ning lõpuks leping tühistati.
Teadaolevalt nõustus Prantsusmaa maksma Venemaale tarnimata jäänud Mistralide eest Moskvale tagasi 950 miljonit eurot, kuid pääses trahvisummade maksmisest. Prantsuse meedia andmetel võis riik lepingu tühistamisega kaotada siiski kokku 200-250 miljonit eurot.
Laevad müüdi 2015. aasta lõpus 950 miljoni euro eest Egiptusele, mis tekitas juba toona ekspertides kahtlusi. Näiteks küsiti, milleks läheb Egiptusel vaja sõjavarustuse ja –tehnikata kopterikandjaid. Samuti viidati Venemaa ja Egiptuse tihedatele suhetele.
Pühapäeval teatas aga Egiptuse telekanal SIS, et Egiptus müüb relvad Venemaale, vahendas Vene meedia. Telekanali andmetel on laevade tegelikuks omanikuks Egiptuse miljardär Nassef Sawirisi, kes andis raha sõjalaevade ostuks ning on otsustanud need nüüd sümboolse 1 dollari eest Venemaale müüa.
Laevatehingut suureks sammuks Venemaa ja Egiptuse vahelistes suhetes nimetanud telekanali andmetel on laevade müügis kokku lepitud ka Egiptuse presidendi Abdel Fattah el-Sisiga. Seejuures toetas Sawirisi el-Sisi saamist riigipeaks.
Telekanali hinnangul on võimalik, et Prantsusmaa ja Egiptuse vaheline relvatehing toimus Venemaa nõusolekul või isegi organiseerimisel. Samuti oletatakse, et Sawiris võis laevade ostuks raha saada Venemaalt.


description: Paremäärmusliku poolsõjaväelise rühmituse juhtimises kahtlustatav 76-aastane ungarlane lasi maha tema maja läbi otsima saabunud politseiniku.

title: 76-aastane Ungari neonats lasi maha tema maja läbi otsima tulnud politseiniku

maintext:
Juhtum leidis aset Budapestist 110 kilomeetrit loodes asuvas Bony väikelinnas. Politsenik sai enne majja sisenemist kuuli pähe ja suri sündmuspaigal. «Vanem mees tegi Bonys viis või kuus lasku ja tappis politseiniku,» teatas prokurör Imre Keresztes ajakirjanikele.
Politsei oli saadetud maja läbi otsima, sest väidetavalt hoiti seal ebaseaduslikke relvi. Kohaliku ajakirjanduse andmetel oli maja poolsõjaväelise neonatsiorganisatsiooni Ungari Rahvusrinne (MNA) staap.
1989. aastal moodustatud MNA on paremäärmuslasi jälgiva Ateena Instituudi andmetel üks suuremaid ja organiseeritumaid paramilitaarseid neonatsirühmitusi Ungaris. See korraldab regulaarseid sõjalisi õppusi, kuid on pannud toime ka vaenulikke akte juutide ja geikogukondade vastu.
Kahtlusalune sai tulevahetuses haavata ja viidi haiglasse.
Kohaliku meedia andmetel on kahtlusalune MNA juht Istvan Gy, keda süüdistatakse tapmises ja ebaseaduslikus tulirelvade omamises.


description: Hongkongis valmistutakse taifuun Haima saabumiseks, suletud on koolid ja riigiasutused ning tühistatud vähemalt 200 lendu, edastas kohalik meedia.

maintext:
Lõuna-Koread eile laastanud taifuun Chaba surmas kuus inimest ja veel neli on jäänud kadunuks, teatasid täna võimud.
Hiinas hukkus taifuun Megi põhjustatud maalihetes vähemalt üheksa ja kadunud on endiselt 19 inimest, teatas pühapäeval riiklik uudisteagentuur Xinhua.
Video: taifuun paiskab hiinlase rolleri pealt minema
Taiwani ja Lõuna-Hiinat ründav taifuun Meranti on tekitanud liikluskaose ning ei säästa ka rollerijuhte.


description: Vilniuse linnavalitsus plaanib rajada vanalinna mälestussamba inimestele, kes päästsid Teise maailmasõja ajal juute holokaustist.

title: Vilnius tahab monumenti juute aidanud inimestele

maintext:
Linnavalitsuse kultuuriosakond hakkab varsti otsima paika, kuhu mälestussammas kõige paremini sobiks.
«Peame vajalikuks avaldada austust inimestele, kes päästsid Vilniuses juute. Otsime sobivat kohta just vanalinnas, sest seal asus juudigeto ja leidis aset juutide tragöödia,» ütles linnavalitsuse kultuuriosakonna asejuht Darius Kuolys.


description: Euroopa Ülemkogu alaline eesistuja Donald Tusk tõotas neljapäeval kaitsta Euroopa Liidu huve lahkumiskõnelustel Suurbritanniaga, öeldes, et ei näe «kõvale Brexitile» alternatiivi.

title: Tusk ei näe "kõvale Brexitile" alternatiivi

maintext:
Brexit kolm kuud hiljem: nael põhjas, börs tipus
Suurbritannia naela kurss dollari suhtes kukkus sel nädalal enam kui 30 aasta madalaimale tasemele, Londoni börs seevastu tegi uusi rekordeid. Isegi euro suhtes nõrgenes brittide valuuta tasemele, mida nähti viimati viis aastat tagasi.
Daniel Coll: Brexit ja massid
Kui uskuda demokraatiasse, tuleb öelda, et inimesed saidki täpselt seda, mida tahtsid, kolme kuu eest, 23. juunil, mil 52 protsenti Ühendkuningriigi elanikest hääletas Euroopa Liidust lahkumise poolt. Paraku kipub juba demokraatia mõiste ise kahtluse alla sattuma, kui massimeedia asub poliitilise eliidi survel kindla kava taha.
Kuhu edasi, Euroopa? 28 karikatuuri pärast Brexitit
Me teame, mis lahutab Euroopa riike. Sellist natsionalismi kasvu ei ole Euroopas nähtud pärast 1930. aastaid. Me teame, et unistus rahumeelsest Euroopast, mis täitub ELi aina tihedama koostöö kaudu, on sattunud surve alla. Teisisõnu, me teame, et tegu ei ole kõigest mööduva kriisiga, teame, et Euroopa seisab praegu ristteel.
Postimees Bratislavas: EL27 liidrid räägivad suud puhtaks või lahkuvad tüliga
Euroopa Liidu praeguse eesistujamaa Slovakkia pealinnas Bratislavas täna peetav ühenduse liikmesmaade valitsusjuhtide ja riigipeade kohtumine on esimene ELi liidrite kohtumine, kuhu pole kutsutud juunis referendumil ühendusest välja astuda otsustanud Ühendkuningriigi peaminister.
John Stuttard: kaks kuud hiljem – Suurbritannia ja Euroopa Liit pärast Brexitit
Endine London City linnapea ja nõustamisfirma PricewaterhouseCoopers juhtivpartner Sir John Stuttard kirjutab, miks jäävad Suurbritannia ja Euroopa Liit tõenäoliselt väga lähedasse ühendusse ka siis, kui vormiliselt «Brexit tähendab Brexitit».
Vastne Briti suursaadik ootab Brexiti-juhiseid
Brexit tähendab, et Briti suursaadiku töö Eestis tuleb sootuks erinev sellest, mis see olnuks EList lahkumise otsuseta, ütles möödunud nädalal sel kohal alustanud Theresa Bubbear intervjuus Postimehele.


description: Hispaania politsei vahistas kaks isikut, keda peetakse võtmekujudeks ISISe propaganda levitamises ja toetajate värbamises Hispaanias.

title: Hispaania politsei tabas kaks ISISe värbajat

maintext:
Politsei teatel vahistati Maroko päritolu kahtlusalused teisipäeval Hispaania põhjaosas. Üks kahtlusalune peeti kinni Gijonis ja teine San Sebastianis.
Võimude andmetel olid vahistatud täielikult lõimunud ISISe struktuuri, ülistasid internetis selle tegevust ja postitasid videoid pühasõdalaste rünnakutest. Samuti värbasid kinnipeetud politsei teatel äärmuslasi ja õhutasid rünnakute korraldamist.


description: Maailma mitmest paigast on tulnud teateid, et tegutsema on hakanud avalikkuses inimesi ehmatavad klounid, kellel võivad olla ka mõrvarlikud kavatsused, kuid USAs tegutses aastakümneid tagasi sarimõrvar ja vägistaja, kes pani oma kuritööd toime klounikostüümis.

title: Video: klounist sarimõrvar tappis 33 noort meest

maintext:
USA meedia teatel oli 1970. aastatel tegutsenud John Wayne Gacy pealtnäha korralik kodanik, kuid tal oli ka teine, varju jäänud pool, mis tuli pinnale siis, kui ta mõrvas.
Gacy ründas seksuaalselt ja tappis aastatel 1972 – 1978 Illinoisis Cooki makonnas 33 teismelist poissi ja noort meest.
Telesaade «Crime and Investigation» teatas oma leheküljel, et 1942. aastal sündinud Gacy kuulus keskklassi, ta oli abielus ja tal oli kaks last. Lisaks tegeles ta palju heategevusega ning oli USA demokraatliku partei aktiivne liige.
Ta oli loonud tegelase, Pogo nime kandva klouni, keda ta kehastas Chicago haiglas haigetele lastele esinedes ja laatadel.
Gacy sile «nägu» hakkas murenema 1960. aastate lõpul, kui ta ahistas seksuaalselt oma äia restoranis töötanud teismelist poissi ja sai süüdistuse, kuid Gacyl õnnestus süüdimõistmisest ja karistsuest pääseda. Mõni aeg pärast seda toimus samalaadne juhtum, kuid selles mõisteti ta süüdi ja ta sai kümne aasta pikkuse vanglakaristuse.
Hea käitumise tõttu määras kohus talle pooleteise aasta pärast, 1970. aasta juulis, tingimisi vangistuse, kuid ta kuritegelik pool ei kadunud.
USA meedia teatel meelitas Gacy teismelisi poisse ja noori mehi oma koju, kus ta nad uimastas, vägistas ja siis tappis pussitades.
Ta esitas neile esmalt paar klounitrikki, mille seas oli ka üks selline, milles ta pani ohvri randmete ümber käerauad. Siis uimastas ta ohvri kloroformi abil, pärast väguvalda ja tapmist mattis ohvrid oma majja ja aeda. Politseiuurimise kohaselt kandis mees mõrvade ajal klounirõivastust ja maski.
1978. aasta detsembris jäi kadunuks 15-aastane Robert Piest, kelle pere teatas ta kadumisest politseile. Illinoisi politseile oli juba varem jäänud silma noorte meeste kummalised kadumised ning jäljed viisid Gacyni, keda hakati jälgima.
Politsei otsis Gacy kodu läbi ja sealt leiti vihjeid, mis viitasid varasemal ajal kadunuks jäänud noortele meestele. Hiljem ilmnes veel uusi asjaolusid, politsei otsis mehe maja teist korda läbi ja siis leiti meeste surnukehad.
Gacy majast leiti 26 mehe laibad, veel kolm ohvrit olid maetud aeda. Nelja viimase tapetu surnukehad viskas ta Des Plainesi jõkke.
Kohus mõistis Gacey 33 mõrvas süüdi, neist 12 mõrva eest sai ta 13. märtsil 1980 surmanuhtluse. Ta oli 14 aastat Illinoisi Stateville`i vangla surmamõistetute osakonnas, talle tehti surmav süst 10. mail 1994.


description: USA senati demokraatide liider Harry Reid hurjutas pühapäeval karmisõnaliselt Föderaalse Juurdlusbürood (FBI) otsuse eest algatada eksväliminister Hillary Clintoni suhtes uus uurimine seoses tema elektronkirjavahetusega.

title: USA senaator hurjutas Föderaalset Juurdlusbürood

maintext:
Reidi hinnangul rikkus FBI juhataja James Comey seadust, kui teatas otsusest vahetult enne valimisi. Senaatori arvates võis Comey rikkuda seadust, mille kohaselt ei tohi riigiametnikud kasutada oma ametiseisundit valimiste mõjutamiseks.
Senaator sellega ei piirdunud, vaid väitis samas, et Comey on ühtlasi varjanud informatsiooni vabariiklaste presidendikandidaadi Donald Trumpi kesksete nõunike ja Venemaa valitsuse vahelise suhtluse kohta.
Telekanal NBC teatas samal ajal, et FBI on hankinud volituse, mis annab neile õiguse uurida Clintoni lähedase abi Huma Abedini mehe ja endise kongresmeni Anthony Weineri arvutist leitud elektronkirju, mis puudutavad demokraatide presidendikandidaati.
FBI omas juba varem volitusi Weineri arvuti uurimiseks, kuid see puudutas siiani vaid kahtlustuste kohaselt sobimatu sisuga kirjavahetust endise kongresmeni ja ühe alaealise tüdruku vahel.


description: USA demokraadide presidendikandidaadi Hillary Clintoni ja tema vabariiklasest rivaali inetusi täis valimiskampaaniad hakkavad lõpule lähenema. Eesti aja järgi täna kell neli öösel toimub Nevada osariigis Las Vegases nende kolmas ja viimane avalik teledebatt.

title: Jälgi Postimehest Clintoni ja Trumpi viimast, otsustava tähtsusega debatti!

maintext:
Trumpi jaoks on debatt viimseks võimaluseks erinevate skandaalide tõttu käest libisevat üritust õigele teele tagasi pöörata, kirjutas uudisteagentuur AP täna. Tema populaarsust on kahandanud videolindile jäädvustatud naisi alandavad kommentaarid ning aina kuhjuvad seksuaalse ahistamise süüdistused.
Trumpi toetajaid see kõik siiski ei morejenda ning nad toetavad oma kandidaati kirglikult edasi - kuid võiduks on mehel vaja enda poolele võita ka uusi valijaid.
Clintonil on headest arvamusküsitluste tulemustest hoolimata omad mured. Kogu kampaania vältel on teda jälitanud kahtlused naise usaldusväärsuse ja siiruse suhtes ning kahe eelmise debati käigus pole ta suutnud neid maha raputada, kirjutas AP.
Häkkerite kaudu meediasse jõudnud Clintoni peamise nõustaja meilid loovad meile naisest veidi muudmoodi pildi: tegu on inimesega, kes väljendab eravestluses teisi seisukohti kui avalikkuses, teeb otsuseid poliitilise kasu huvides ning on vabandamisega äärmuselt kitsi.
Tänast Nevada ülikoolis toimuvat debatti juhib telekanali Fox kogenud uudisteankur Chris Wallace ning see kestab poolteist tundi.
Wallace kavatseb kandidaatidele küsimusi esitada kuuel laiemal teema kohta: võlad ja maksud, immigratsioon, majandus, ülemkohus, välismaised väljakutsed ning sobivus USA presidendiks.
Eelmist teledebatti jälgis 64 miljonit inimest.


description: Ühendriikides tapeti täna kaks politseiametnikku ja kolmas sai haavata Palms Springsis aset leidnud tulistamises, teatasid võimuesindajad.

title: Ühendriikides tapeti kaks politseinikku

maintext:
«Palm Springsis tapeti kaks politseiametnikku ja kolmas sai haavata. Jätkub kahlusaluste jälitamine,» kirjutas politseinike ametiühing oma Twitteri kontol.
Kohaliku politseiülema Bryan Reyesi sõnul said politseinikud surma, kui läksid lahendama peretüli.
Reyesi kinnitusel on tulistaja endiselt vabaduses ning politsei soovitab inimestel kodudes püsida, uksed lukus hoida ja neid võõrastele mitte avada.


description: Inimõigusgrupp Avaaz korraldas Saksamaa pealinnas Berliinis Süüria Aleppo õhurünnakute vastase meeleavalduse, milles põhikriitika oli suunatud Venemaa presidendi Vladimir Putini vastu, kes andis Vene sõjajõududele loa teha Süürias režiimivägesid toetavaid õhurünnakuid.

title: Pildid: Berliinis protestiti "veriste" mängukarudega Putini vastu

maintext:
Protestijad panid punase värviga, mis tähistas verd, märgistatud ja sidemetes mängukarud Saksamaa parlamendi ette, viitamaks nendega Süüria sõja ohvritele, kelle seas on palju lapsi, edastab The independent.
Karude vahele ja peale oli pandud telliskivitükke, mis viitasid õhurünnakutes lagunevatele majadele ja rusude alla jäänutele.
Protestijatel olid kaasa sõjavastased plakatid tekstiga: «Stop Putin» (Peatage Putin) ja «Stop Bombing Aleppo» (Lõpetage Aleppo pommitamine).
Lisaks kandsid protsetijad Vladimir Putini ja Süüria presidendi Bashar al-Assadi näopildiga maske, viitamaks et need kaks juhti on nüüdisaja ühe suurema inimõigusrikkumise põhjustajaks.
Berliinis toimus niinimetatud Normandia neliku – Venemaa, Ukraina, Prantsusmaa ja Saksamaa – kohtumine, millel arutati Minski protokolli, mille abil tahetakse lahendada konflikt Ukrainas, mis tekkis pärast seda kui Venemaa 2014. aastal annekteeris Krimmi.
Saksa kantsler Angela Merkel ja Prantsuse president François Hollande teatasid Berliinis, et Moskva sai hoiatuse ja Venemaale kehtestatakse veel sanktsioone kui Vene sõjalised jõud jätkavad Süüria presidendi Bashar al-Assadi režiimi toetamist.
Aleppos on lõksus tuhandeid tsiviilelanikke, kes õhurünnakute tõttu elavad pidevas hirmus oma elu pärast. Lääs peab Aleppo pommitamist sõjakuriteoks ning on andmeid, et sõduvad osapooled kasutavad tsiviilelanikke inimkilbina.
Venemaa teatel algas eile Aleppos kolm päeva kestev humanitaarrahu, mille ajal viiakse haavata saanud ära ning lahkuda saavad ka need mässulised ja tsiviilelanikud, kes soovivad piiramisrõngast pääseda.


description: BBC teatel töötavad Süüriast pärit põgeniklapsed orjalikes tingimustes Türgi rõivavabrikutes, valmistades näiteks rõivad kaubamajaketile Marks and Spencer ja e-rõivafirmale Asos.

title: Süüria põgeniklapsi kasutatakse Türgi rõivavabrikutes orjatööjõuna

maintext:
BBC ühiskonnakriitilne saade «Panorama» leidis veel, et põgeniklapsed töötavad illegaalselt ja õmblevad Zara ja Mango firmadele teksapükse.
Kõik nimetatud firmad on varem teatanud, et kontrollivad alltöövõtjaid ega luba kasutada tööjõuna põgenikke ega lapsi.
Marks and Spencer teatel ei leidnud nende kontroll Türgi vabrikust ühtegi Süüriast pärit põgenikust töölist, samas saate «Panorama» teatel leidsid nad seitse põgenikku, kes teenivad natuke üle ühe naela tunnis, mis on märgatavalt alla Türgi miinimumtunnitasu.
Süüria põgenikud palkas kohalik musta tööjõu vahendaja, kes maksis neile palkamisel sularahas.
Üks põgenikest teatas Briti ajakirjanikele, et teda koheldakse vabrikus halvasti.
«Kui keegi süürlastest teeb midagi valesti, siis saab ta rängalt karistada, teda pillutakse nagu riidetükki,» teatas anonüümne põgenik.
Uurimise kohaselt oli noorim illegaalist töötaja vaid 15-aastane ja ta töötab päevas üle 12 tunni, triikides rõivaid, mis pakitakse ja saadetakse Ühendkuningriiki müüki.
Marks and Spenceri esindaja teatel oli saates «Panorama» avaldatud informatsioon häiriv ja nad on valmis pakkuma kõigile seal töötavatele süürlastele legaalse töötamise võimalust.
«Eetiline äritegemine on meie firma üks põhialuseid, sama peavad jälgima ka meie partnerid ja alltöövõtjad. Ootame ja nõuame, et töötajaid koheldakse õiglaselt ning teeme kõik, et sellised juhtumid ei korduks,» teatas Marks and Spencer.
Kriitikute sõnul ei tee suurfirmad eriti midagi, et illegaalse tööju kasutamist takistada ja neid ei huvita, millistes tingimustes rõivad valmivad.
Briti äri ja inimõiguste ressursside keskuse esindaja Danielle McMullani teatel peavad suurfirmad saama aru, et nemad vastutavad inimtööju ärakasutamise eest ja peavad selles vastutuse võtma.
«Iga firma peaks huvi tundma ja jälgima, millistes tingimustes ja millised inimesed neile rõivaid valmistavad,» teatas McMullan.
Mango ja Zara jaoks teksapükse valmistavad süürlased töötavad ohtlike kemikaalidega, millega teksakangast pleegitatakse, kuid neil puuduvad kaitsevahendid ja -maskid.
Mango ja Zara esindajate teatel on nad probleemidega kursis ja nad on andnud käsu töötajate tööolusid parandada ja nad vajalike kaitsevahenditega varustada.
Kuna Türgi on Euroopale lähedal, siis valmib paljude firmade rõivatoodang just seal ja seal on lihtne valmistada ka viimase minuti tellimusi. Samuti jõuavad uued kollektsioonid Euroopa poodidesse kiiresti.
Euroopas tuntakse juba mõnda aega muret, et kuna Türki on saabunud ligi kolm miljonit süürlast, siis on selles riigis illegaalse tööjõu ärakasutamine ulatuslik.
Saate «Panorama» reporteri Darragh MacIntyre teatel teavad süürlased, et neid kasutatakse ära, sest nende sõnul töötavad nad kohutavates tingimustes ja neile makstakse liiga vähe.


description: Venemaa otsus mitte lasta inimõiguste kaitsjat advokaat Mark Feiginit Vilniusesse Vene opositsiooni üritusele on poliitiline tagakiusamine, ütles Leedu välisminister Linas Linkevičius.

title: Linkevičius: Feigini mittelubamine Vilniuse foorumile on tagakiusamine

maintext:
Selles ei kahelnud ka täna alanud Vaba Venemaa teise Vilniuse foorumi korraldajad.
«Põhjuseks toodi maksude mittetasumine. Ta ise ütleb, et tal on dokumendid, mis tõestavad maksuvõlgade puudumist. See meenutab väga poliitilist tagakiusamist,» ütles Linkevičius BNS-ile.
Linkevičius teatas täna foorumi osalistega kohtudes, et Feigin kavatses kuni viimase hetkeni Leedu pealinna lennata. Minister rõhutas, et inimõiguste kaitsjaid ja opositsionääre on sellele üritusele minemast varemgi takistatud.
«Meil ei ole kõiki fakte, kuid võime oletada, et põhjendused on pigem väljamõeldud, kui tegelikud. Ka varem on olnud juhtumeid, muide selle sama foorumi osaliste suhtes. On kasutatud mitmesuguseid nippe: passide ja muude dokumentide kadumist, riigist lahkumise takistamist. Loomulikult on meil taolise otsuse pärast väga kahju ja loodame, et lähiajal olukord laheneb. Kui see on poliitiline asi, siis õiguslikud põhjendused vaevalt aitavad,» sõnas minister.
Ta osutas Interfaxile, et Venemaa föderaalne kohtutäituriteenistus ei lubanud Feiginil riigist lahkuda, sest ta on kantud võlglaste nimekirja.
Feigin pidi esinema Vilniuses Vaba Venemaa foorumil ettekandega.


description: Norra soostus majutama oma alal umbes 330 USA merejalaväelast, teatasid võimud. Välisvägi saabub Norra Teise maailmasõja lõpust alates esimest korda.

title: Norra paigutatakse USA sõdurid

maintext:
«Norra kaitse sõltub liitlaste abist. Riigi julgeoleku tarvis on vaja, et liitlased käiksid meie juures ja õpiksid tegutsema koos Norra relvajõududega,» ütles Norra kaitseminister Ine Marie Eriksen Søreide raadiojaamale Deutsche Welle.
USA sõdurid paigutatakse Værnesi õhujõudude baasi Trondheimi lähedal umbes tuhande kilomeetri kaugusele Vene piirist. Merejalaväelased jõuavad Norrasse tuleva aasta jaanuaris ja hakkavad rotatasiooni korras harjutama põhjala tingimustes tegutsemist.
Norra kaitseministeeriumi avalduses seisab, et USA sõjaväelased saabuvad ajutiselt ja järgmise aasta jooksul arutatakse selle lepingu edasist saatust. Norra on NATO liige 1949. aastast, kuid liitu astudes lubas kuningriik Moskva nõudmisel mitte paigutada oma alale rahuajal välisväge, märkis raadiojaam.


description: Argentinas tappis võitluskunstide õpetamisega tegelev mees oma endise tüdruksõbra ning tema õe ja vanaema, teatasid pühapäeval võimuesindajad.

title: Argentinas tappis mees oma endise tüdruksõbra ja veel kaks naist

maintext:
Vaid mõned päevad tagasi toimusid mitmel pool Argentinas ja teistes Ladina-Ameerika riikides naistevastase vägivalla vastu massimeeleavaldused, mis vallandusid seoses 16-aastase tüdruku vägistamise ja võika tapmisega kuu alguses. Ametliku statistika kohaselt tapetakse Argentina koduvägivallas naine iga 36 tunni jooksul.
Veretöö leidis aset riigi lääneosas asuvas Godoy Cruzi linnas. Politseinike andmetel oli 30-aastane mõrtsukas relvastatud püstoli ja noaga. Rünnakus said raskelt vigastada ka seitsmekuune tüdruk ja 11-aastane poiss.
Mees üritas maja õhku lasta avades gaasi ja süüdates küünla, kuid politsei jõudis enne kohale ja neil õnnestus plahvatus ära hoida.
Kohaliku politseiülema Roberto Munozi kinnitusel on mõrvar vahistatud.
Mendoza provintsi julgeolekuministri Gianni Venier täpsustuse kohaselt said rünnakus surma 30-aastane naine, tema 45-aastane õde ja 80-aastane vanaema. Mitmete noahaavadega poiss ja kuulihaavadega väikelaps toimetati haiglasse. Vigastusteta pääses üheksa-aastane poiss, kel õnnestus ennast ära peita.
"See psühhopaat otsis poissi, kes oli end ära peitnud," märkis Venier.
Kohaliku haigla juhataja Raul Rufeili sõnul on laste vigastused rasked. Esialgu pole selge, kas lapsed olid ründajaga suguluses.


description: Vene kaitseministeerium teatas täna, et Moskva pikendab Aleppo humanitaarset pausi homme kella neljani pärastlõunal.

title: Moskva pikendas Aleppo vaherahu

maintext:
Tänaseks kavandatud haigete ja haavatute evakueerimine Aleppo idaosast lükati edasi, teatas ÜRO ja nõudis Süüria konfliktipooltelt julgeolekutagatisi.
Inimõigusgrupp Avaaz korraldas Saksamaa pealinnas Berliinis Süüria Aleppo õhurünnakute vastase meeleavalduse, milles põhikriitika oli suunatud Venemaa presidendi Vladimir Putini vastu, kes andis Vene sõjajõududele loa teha Süürias režiimivägesid toetavaid õhurünnakuid.
Süüria presidendi Bashar al-Assadi arvates on maailma meedias levinud foto, millel on näha viieaastast verist ja ehmunud Aleppo poissi Omran Daqneeshi, vabatahtlike päästjate ühenduse Valged kiivrid propaganda.
Venemaa välisminister Sergei Lavrov süüdistas neljapäeval Süüria mässulisi selles, et nad takistavad tsiviilisikute Aleppost lahkumist hoolimata kehtestatud humanitaarrelvarahust.
Freudenstein: Aleppo mõjub prantslastele nagu MH17 sakslastele
Et üks osa Euroopa Liidu riike tahab Venemaa sanktsioone kaotada ja teine neid karmistada, on tulemuseks tõenäoliselt kesktee, kus praegused sanktsioonid jäävad püsima ja kehtestatakse pikemaks perioodiks, ütles konservatiivse mõttekoja Martens Centre juht Roland Freudenstein eile ülemkogu eel intervjuus Postimehele.


description: USA vabariiklaste presidendikandidaadi Donald Trumpi võit oleks rahvusvahelisest vaatepunktist ohtlik, sõnas ÜRO inimõigusjuht Zeid Ra'ad al-Hussein täna.

title: ÜRO inimõigusjuht: Trumpi võit võib osutuda ohtlikuks

maintext:
Al-Husseini sõnul on paljud Trumpi väljaütlemised olnud sügavalt häirivad, eriti need, mis puudutavad piinamist ja haavatavaid inimesi.
«Kui Donald Trump valitakse selle põhjal, mis ta praeguseks öelnud on ja kui see ei muutu, siis oleks see minu arvates ilma mingi kahtluseta rahvusvahelisest seisukohast ohtlik,» sõnas ta.
«Ilmselgelt ei taha ma eriti sekkuda ühegi riigi poliitilisse kampaaniasse, kuid kui mõned kommentaarid viitavad potentsiaalselt - olenevalt valimistulemustest - piinamise kasutamise sagenemisele, mis on keelatud (Genfi) konventsiooni järgi, või keskenduvad haavatavatele isikutele, viidates nende õiguste ja inimõiguste piiramisele, siis ma arvan, et sellele osutamine on kohustuslik,» sõnas Zeid.
Vene ÜRO suursaadiku Vitali Tšurkini sõnul ei tohiks Zeid välisriikide juhte, valitsusi ja poliitikuid kritiseerida.


description: Liibüa lääneosas asuva Zwara lähistelt leiti rannikult 16 migrandi surnukehad, teatas Liibüa Punane Rist täna.

title: Liibüa rannikult leiti 16 migrandi surnukehad

maintext:
Liibüa Punase Risti kõneisiku Khames el-Boussefi sõnul üritasid migrandid jõuda Euroopasse. «Me ei ole veel suutnud nende rahvust kindlaks teha, kuid eeldatavasti hukkusid nad, kui nende paat uppus,» sõnas ta, lisades, et ühelgi migrandil ei olnud isikut tõendavat dokumenti.
«Hukkunute säilmed anti üle võimudele, kes hoolitsevad matmise eest,» ütles el-Boussefi.
Inimsmugeldajad on Liibüas 2011. aastast alates valitsevat segadust ära kasutanud, et smugeldada migrante üle Vahemere Euroopasse. Paljud neist asuvad 300 kilomeetri pikkusele teekonnale Itaalia ranniku poole väikestes ohtlikes paatides, mis ei ole meresõidu jaoks sobilikud.
Mereületuse käigus hukkunute tuvastamine on enamasti võimatu. Paljud neist maetakse Liibüasse nummerdatud haudadesse.


description: Rootsi väljaanded Dagens Nyheter ja Aftonbladet kajastasid Vene sõjalaevade liikumist ja avaldasid arvamust, et need võivad suunduda Kaliningradi, vahendas täna Yle.

title: Rootsi meedia kajastas Venemaa sõjalaevade liikumist

maintext:
Rootsi kaitsejõud kinnitasid, et on Venemaa laevade liikumisega kursis.
Eile õhtul läbisid laevad Suur-Belti väina. Ajaleht Dagens Nyheter oletas, et alused on teel Kaliningradi.
Euroopa internetiportaalid kirjutasid nädala alguses, et tiibrakettidega Kalibr-NK relvastatud Musta mere laevastiku väikesed raketilaevad Serpuhhov ja Zeljonõi Dol jõudsid kaugretke käigus Põhjamerele ja võivad edasi siirduda Läänemerele.
Venemaa võimud pole kahe Musta mere laevastiku raketilaeva retke eesmärki kommenteerinud.
Uudisteagentuur Interfax kirjutas, et Serpuhhov ja Zeljonõi Dol siirdusid Sevastopolist nende jaoks teisele kaugretkele oktoobri alguses. Vahemerel saatis neid puksiir SB-36. Nad külastasid Maltat ja Hispaania eksklaavi Ceutat.
Nende laevade esimesel kaugretkel 19. augustil andsid nad tiibrakettidega Kalibr kolm lööki islamistide äärmusrühmituse Al-Nusra Rinde pihta Süürias.
Serpuhhov ja Zeljonõi Dol on projekti 21631 neljas ja viies laev, mis anti Musta mere laevastikule üle 2015. aasta lõpus. Selle projekti järgi ehitatud kolm esimest laeva kuuluvad Kaspia flotilli. Kõik need on ehitatud Zeljonõi Doli laevatehases ja suudavad korraga kaasa võtta kaheksa raketti Kalibr-NK või Oniks.


description: USA demokraatide presidendikandidaat Hillary Clinton ja tema vabariiklasest rivaal Donald Trump peavad kolmapäeva õhtul kolmanda ja viimase televäitluse, kui valimisteni jääb veel 20 päeva.

title: Clinton ja Trump peavad viimase valimiseelse televäitluse

maintext:
Väitlus korraldatakse Las Vegases Nevada ülikoolis ning kantakse üle ilma reklaamipausideta.
Debatt algab kell 18.00 (neljapäeval kell 3.00 Eesti aja järgi) ja kestab poolteist tundi.
Moderaator on Fox Newsi veteranreporter poliitika valdkonnas, 69-aastane Chris Wallace.
Debatt on jagatud 15-minutilisteks segmentideks, mis on pühendatud järgmistele teemadele: võlg, migratsioon, majandus, ülemkohus, välismaised tulipunktid ja sobivus presidendiks.
Esimest televäitlust 26. septembril jälgis hinnanguliselt 84 miljonit televaatajat, mis on uus rekord. Teist debatti 9. oktoobril jälgis 66,5 miljonit televaatajat.
USA presidendivalimised toimuvad 8. novembril.


description: Filipiinide politseiauto rammis täna protestijaid, jättes mitu inimest veriselt tänavale lamama, kui USA vastane meeleavaldus Manilas Ühendriikide saatkonna ees vägivaldseks muutus.

title: Filipiinidel rammis politseiauto meeleavaldajaid

maintext:
Meeleavaldajate juhi Renato Reyesi sõnul toimetati haiglasse vähemalt kolm tudengiaktivisti, kellest politseiniku juhitav auto üle sõitis.
Televisioonis edastatud videoklipis võis näha, kuidas sõiduk edasi-tagasi sõites korduvalt protestijaid rammis, kui need olid ta piiramisrõngasse võtnud. Hiljem vahistasid korrakaitsjad mitmeid protestijaid, kes ründasid märulipolitseinikke ja loopisid punast värvi saatkonnahoone pihta.
Vägivald puhkes, kui sajad meeleavaldajad kogunesid protestima USA vägede kohaloleku vastu riigis.


description: Opositsiooni enamusega Venezuela parlament teatas pühapäeval, et president Nicolás Maduro "režiim" sooritas riigipöörde, kui võimude otsusega takistati rahvahääletuse korraldamist riigipea tagandamiseks.

title: Venezuela opositsiooni hinnangul sooritas Maduro valitsus riigipöörde

maintext:
Erakorralisel istungil võtsid seadusandjad vastu resolutsiooni, milles märgitakse, et "Maduro režiim rikkus põhiseaduslikku korda ja sooritas riigipöörde", kui takistas rahvahääletuse korraldamist. Ühtlasi lubati resolutsioonis riigipöördele vastata massimeeleavalduste ja rahvusvahelise survestamisega.
Venezuela opositsioon alustas riigipöördejuttu juba reedel, kuid pühapäeval jõuti sellega parlamendiresolutsioonini.
" Venezuelas on läbi viidud riigipööre," ütles opositsiooni koalitsiooni Demokraatliku Ühtsuse Ümarlaud (MUD) üks liidreid Henrique Capriles pressikonverentsil. "Toimus riigipööre kõigi venezuelalaste vastu."
Capriles kutsus korraldama järgmisel kolmapäeval üleriigilisi proteste. "Sellest päevast saab mobilisatsiooni algus üle kogu riigi," sõnas ta. "Me võtame kogu Venezuela. Kogu rahvas mobiliseeritakse põhiseadusliku korra taastamiseks."
Venezuela keskvalimiskomisjon teatas neljapäeval, et peatab Maduro tagasikutsumisreferendumi korraldamise allkirjakampaania, kui kohus tunnistas kehtetuks neljas osariigis kogutud allkirjad.
Opositsioon oli lootnud järgmisel nädalal alustada allkirjade kogumise uue etapiga. Opositsioon pidi referendumi esilekutsumiseks alates 26. oktoobrist kolme päeva jooksul koguma neli miljonit allkirja.
Analüütikud on hoiatanud vägivallaohu eest riigis, mis on üheaegselt majanduslikus ja poliitilises kriisis. 2014. aastal sai kolm kuud kestnud valitsusvastastes tänavaprotestides surma 43 inimest.
Kui referendumi ei korraldata enne 10. jaanuari, läheb võim Maduro tagandamise korral üle asepresident Aristóbulo Istúrizile.
Keskvalimiskomisjoni teatel on referendum võimalik alles 2017. aasta "esimese kvartali keskel".
Selle ajakava kohaselt jääks Maduro või Istúriz presidendiametisse 2019. aastani, kui täitub 20 aastat Maduro eelkäija Hugo Cháveze alustatud sotsialistliku revolutsiooni algusest ning plaanis on korralised presidendivalimised.
Alates jaanuarist parlamenti kontrolliv opositsioon seisab silmitsi kindlameelse valitsusega, kes on vastasleeri väitel mehitanud kohtud ja valimisinstitutsioonid enda toetajatega.
Naftariik Venezuela on langenud maailmaturu naftahinna languse tõttu sügavasse majanduskriisi.
Juba aastaid on olnud pingelised ka Washingtoni ja Caracase suhted. Maduro süüdistab Venezuela majanduskriisis kapitalistide majandussõda ning USA ja kohalike parempoolsete sabotaaži.


description: Täna Riia julgeolekukonverentsi avapaneelis esinenud kaitseminister Hannes Hanso ütles, et hiljutised muudatused meie julgeolekukeskkonnas ja NATO suhete muutust Venemaaga on põhjustanud Venemaa oma ebaseaduslike sõjaliste tegevustega Gruusias, Ukrainas ja nüüd ka Süürias.

title: Hanso: NATO on olnud sunnitud reageerima Venemaa agressiivsusele

maintext:
«Need tegevused on lämmatanud meie soovi teha koostööd Venemaaga ning sundinud meid tegutsema kaitsealliansina,» ütles Hanso paneelis, kus ta esines koos Läti ekspresidendi Vaira Vīķe-Freiberga, NATO endise peasekretäri Anders Fogh Rasmusseni ja Kanada kaitseministri Harjit Sajjan’iga.
Kaitseministeeriumi pressiesindaja teatel Hanso tuletas meelde, et veel 2010. aastal nimetas NATO koostööd Venemaaga strateegiliselt tähtsaks, ehitamaks üles ühiseid huve kaitsvat kestvat rahu, ning kaks aastat hiljem nimetas Allianss Venemaad strateegiliseks partneriks.
«Kahjuks näitas Venemaa end 2014. aastal Krimmi annekteerides ja Ida-Ukraina separatiste toetades kui strateegilist vastast, mitte kui partnerit,» rääkis Hanso. «Ka Venemaa riiklikus julgeolekustrateegias hakati nimetama NATOt ja Ameerika Ühendriike ohuks riigi julgeolekule.»
Hanso kirjeldas, kuidas kaitsealliansina pidi NATO reageerima sellistele arengutele, võttes möödunud suvel Varssavi tippkohtumisel vastu heidutuspoliitika, mille võtmeteguriks on usutav sõjaline kohalolek.
«Varssavis me rõhutasime, et Venemaa viimase aja tegevused ja väljendatud põhimõtted on vähendanud stabiilsust ja julgeolekut, suurendanud ettearvamatust ning muutnud julgeolekukeskkonda,» ütles kaitseminister Hanso.
Hanso rõhutas, et sellist hinnangut siinsele julgeolekukeskkonnale jagab kogu euroatlantiline rahvusvaheline kogukond, kõik NATO liikmesriigid saavad aru, et ükski riik ei tohi iial arvata, et tal on õigus jõuga survestada teist riiki, nii nagu Venemaa on seda teinud Gruusia ja Ukrainaga ning Venemaa ebaseaduslikke tegevusi ei saa legitimeerida.
Kokkuvõtteks ütles kaitseminister Hanso, et me oleme praegu tunnistajateks pöördelistele aegadele meie ühiskondades, kus me peame langetama pikaajalise mõjuva otsuseid ning paraku kannavad rasked otsused immigratsiooni, sotsiaalsfääri ja julgeolekuküsimustes suuri hinnasilte.
«Aastate pärast hinnatakse meid otsustavuse ja tahte eest tunnistada muutusi meie arusaamades, retoorikas, kaitseplaanides ja julgeolekukeskkonnas,» ütles Hanso. «Poliitikute ja arvamusliidrite ülesandeks selles on vahendada keskustelu rahvusriikide rollist 21. sajandi rahvusvahelistes suhetes.»


description: Briti kõmuleht Daily Mail avaldas täna uudise, milles kirjutatakse Balkani mere äärse Soome kasvavast murest Vene ründava meedia pärast, mis on selle iseseisvuse seaduslikkuse küsimärgi alla pannud.

title: Soome asub Balkani mere ääres -

maintext:
Daily Mail, mis on Suurbritannia üks populaarseimaid kõmulehti, ei näi Euroopast väga head ülevaadet omavat, sest Soome ei asu kohe kindlasti Balkani mere ääres- sellist merd ei ole olemaski. Segi on see suure tõenäosusega aetud Balti merega, ehk Läänemerega.
Uudis keskendub Soome väidetavale murele oma iseseisvuse pärast, mille seaduslikkuse Venemaa on küsitavaks muutnud. «Soome süüdistab Venemaad meediarünnakute korraldamises,» kirjutatakse artiklis. «Soome saavutas Venemaast iseseisvuse 100 aastat tagasi, kuid Venemaa on selle legitiimsuse küsimärgi alla pannud.»
Daily Maili artikkel kirjutab ka Venemaa Iskander-tüüpi rakettide ümberpaigutamisest- jällegi Balkani merel- ning sellest käigust tingitud merd ümbritsevate riikide kasvavast murest.


description: Austraalias sattus meedia kriitika ja avalikkuse meelepaha alla poliitik, kes kasutas oma koerte sõidutamiseks ametiautot ja autojuhti.

title: Austraalia poliitik kasutas oma koerte sõidutamiseks ametiautot ja autojuhti

maintext:
Steve Herbert, kes on Victoria osariigi vanglaminister lasi maksumaksjate raha eest palka saaval autojuhil sõidutada oma lemmikud, Patchi ja Tedi kodust Melbourne’ist 120 kilomeetri kagusel Trenthamis asuvasse suvilasse, edastab BBC.
Victoria osariigi peaminister Daniel Andrews teatas, et ta on ministri käitumises pettunud, kuid kuna tegemist oli väikese üleastumisega, siis teda ei karistata ning ta on juhtumist õppust võtnud.
Herbert teatas, et ta maksab riigile tagasi bensiinile kulunud summa ja samas vabandas, et lasi sellisel viisil oma koeri transportida.
«Ministri amet ei ole lihtne, see on väga keeruline ja selle tõttu tehakse vahel vigu ning koerte sõidutamine ametiautoga on üks neist. Ministriamet mõjutab üsna palju minu kodust elu, kuna neid kahte on raske omavahel klapitada,» lisas minister.
Opositsioonijuhi Matthew Guy arvates peaks Herbert oma kohalt tagasi astuma, kuna ta kasutas ära süsteemi nõrka kohta.
Austraalias oli üks aasta tagasi umbes samasugune juhtum, milles parlamendi spiiker Bronwyn Bishop kasutas maksumaksjate raha, 5000 Austraalia dollarit helikopteri rentimiseks, et lennata Melbourne`ist Geelongi poliitilisele sündmusele. Samuti kasutas ta riigi raha, et lasta end transportida kolleegide pulma. Ta ei soovinud skandaali puhkedes tagasi astuda, kuid pärast kahe nädala pikkust survet, tegi ta seda siiski.


description: Ungari valitsus esitab parlamendile eelnõu, mis keelustaks migrantide ulatusliku ümberasustamise.

title: Ungari plaanib migrantide grupiviisilise ümberasustamise keelamist

maintext:
Peaminister Viktor Orbán ütles pärast referendumit, kus valijad toetasid ülekaalukalt Euroopa Liidu kvoodiplaani tagasilükkamist, kuid mis oli madala aktiivsuse tõttu tühine, et 10. oktoobril parlamendile esitatav eelnõu keelab «grupiviisilise ümberasustamise».
«Kuna 98 protsenti osalenuist ütles migrantide kohustuslikule ümberasustamisele «ei», siis tuleb tulemus muuta seaduseks,» ütles peaminister.


description: Moskva rakendab täiendavaid meetmeid oma julgeoleku tagamiseks juhul, kui Rootsi ja Soome peaks NATO-ga ühinema, ütles allikas Vene välisministeeriumist.

title: Vene allikas: Rootsi ja Soome NATO-ga ühinemine tooks vastumeetmed

maintext:
«Me oleme veendunud, et tänase päeva seisuga ei ole piirkonnas sõjalist ohtu, mida Soome ja Rootsi NATO-jüngrid ka välja ei mõtleks. Me ütleme otse ausalt välja, et Helsingi ja Stockholmi liitumine NATO-ga rikuks piirkonnas jõudude tasakaalu ja sunniks meid rakendama enda julgeoleku tagamiseks lisameetmeid,» sõnas allikas Interfaxile kommentaariks Rootsi ja Soome välisministri osalemisele NATO kaitseministrite kohtumisel Brüsselis.
«Valik on muidugi nende iseseisvate riikide päralt. Kuid me arvestame, et nii Helsingis kui Stockholmis jätkatakse sõjalise erapooletuse poliitikat ja säilitatakse oma ainulaadne seisund lääne ja ida ühenduslülina,» rõhutas ta.
«On näha, et NATO lahendab nende riikidega koostööd arendades omaenda ülesandeid mõju suurendamiseks Põhja-Euroopas ja Arktikas,» lisas allikas.
Ta märkis ka, et Soome ja Rootsi teavad suurepäraselt Venemaa seisukohta NATO laienemisest neisse riikidesse.


description: Nigeeria väed hoidsid ära laevakaaperdamise Nigeri jõe suudmealal ja vahistasid viis naftarajatisi lõhkuda kavatsenud meest, teatas pühapäeval armee eestkõneleja Thomas Otuji.

maintext:
"Sõdurid nurjasid raskelt relvastatud bandiitide kavatsuse kaaperdada Nigeri jõe suudmealal laev nimega Vajara," täpsustas Otuji.
Pressiesindaja sõnul põgenesid kurjategijad pärast ägedat tulevahetust valitsusvägedega.
Ühtlasi vahistati Warri linnas viis meest, kes tunnistasid üles, et kavatsesid lõhkuda linna lähedal asuvad naftapuurkaevud.
"Viis arvatavat vandaali vahistati ja nad tunnistasid oma süüd," kinnitas Otuji.
Otuji sõnul on armee seadnud endale eesmärgiks muuta Nigeri jõe suudmeala turvaliseks naftafirmadele ja laevaliiklusele.
Nigeri jõe arvukaid lisa- ja harujõgesid kasutavad piraadid, kes ründavad laevu ja võtavad Guinea lahe ümbruse vetel pantvange. Viimasel ajal sagenenud rünnakud annavad alust karta vägivalla naasmist.
Avamerel tegutsevate piraatide rünnakute arv üha väheneb, kuid Lääne-Aafrika vetel aset leiab aset "vastuvõetamatu vägivalla ägenemine", teatas kevadel Rahvusvaheline Merendusbüroo (IMB). Piraatide tegevus on taandunud alates 2012. aastast, mil Ida-Aafrika rannikul alustati rahvusvaheliste merepatrullidega. Sekkumise tingisid peamiselt Somaaliast tegutsevate piraatide vägivaldsed rünnakud.
Praeguseks on tähelepanu koondunud naftarikka Nigeeria lähistele vetele.
Nigeri jõe suudmealal rünnatakse tihtipeale ka nafta- ja gaasitaristut, mille taga on muu hulgas kohalike rahuolematus naftatulude ebaõiglase jagamise üle.


description: Peterburis loopisid tundmatud ründajad Molotovi kokteilid majasse, kus asub palgaliste anonüümsete netikommenteerijate ehk niinimetatud internetitrollide kontor.

title: Video: Venemaal rünnati niinimetatud trollivabrikut

maintext:
Intsident juhtus üleeile öösel. Kell kolmveerand kaks salvestas Savuškina tänaval paiknev turvakaamera hetke, kuidas kaks maskis meest lähenevad hoonele, kus asub ajalehe «Neeva uudised» toimetus. Kokku viskasid nad aknasse kolm Molotovi kokteili. Lehe toimetaja oli aga majas ärkvel ning tal õnnestus lahvatanud leegid kustutada.
Vaata rünnakuhetke allpoolasuvast videost.


description: Texases hukati eile õhtul surmava süstiga 58-aastane Barney Fuller, kes 13 aastat tagasi lasi maha oma naabrid, teatasid USA võimuesindajad.

title: Texases hukati oma naabrid tapnud mees

maintext:
Fulleri surma tunnistajaks olid tapetud paari kaks last, kes tulistamises ellu jäid.
Sel aastal on Texases hukatud juba seitse süüdimõistetud mõrvarit.
Fuller lasi 2003. aastal Loveladys maha naabruses elanud 43-aastase Nathan Copelandi ja tema 39-aastase naise Annette Copelandi. Paari 14-aastane poeg sai kaks kuulitabamust, kuid jäi ellu ja kümneaastasel tütrel õnnestus ennast magamistuppa ära peita.


description: USA vabariiklaste presidendikandidaat Donald Trump lubas kõik teda seksuaalses ahistamises süüdistanud naised valimiste järel kohtusse kaevata, edastas laupäeval võrguväljaanne Politico.

title: Trump lubas kõik teda ahistamises süüdistanud naised kohtusse kaevata

maintext:
«Kõik need valetajad kaevatakse kohtusse, kui valimised on läbi. Ma ootan seda innuga,» ütles Trump.
Trump eitas veelkord jõuliselt, et on kunagi ühtegi naist ahistanud.
«Need naised valetasid ja tulid avalikkuse ette vaid selleks, et mu kampaaniat kahjustada. Kõik see on täielik väljamõeldis. Midagi taolist pole iialgi juhtunud. Mitte kunagi,» toonitas Trump.
Trump pidas laupäeval Gettysburgis kampaaniakõne, kus tõi oma peaeesmärkidena välja korruptsioonivastase võitluse poliitikad, ameeriklastest tööliste kaitsmine ning võitlus terrorismi ja ebaseadusliku sisserändega.
Ühtlasi lubas Trump peatada miljardite maksmise ÜRO kliimasoojenemisega võitlevatesse programmidesse ja kasutada see raha USA vee- ja keskkonnaprobleemide lahendamiseks.


description: USA lubas laupäeval alustada viivitamatut uurimist seoses Jeemenis aset leidnud õhurünnakuga, milles sai viimastel andmetel surma rohkem kui 140 inimest.

title: USA lubas alustada viivitamatut uurimist seoses Jeemeni õhurünnakuga

maintext:
Rünnaku korraldamises süüdistatakse Saudi Araabia juhitud liitlasvägesid.
Jeemeni pealinnas Sanaas sai laupäeval Saudi Araabia juhitava koalitsiooni korraldatud õhurünnakutes surma rohkem kui 140 ja vigastada 534 inimest. Tervishoiuministeeriumi kantsler Nasser al-Argaly ütles pressikonverentsil, et ohvrite arv ei ole lõplik.
"Ohvrite arv on väga suur, meil rohkem kui 140 märtrit ja 534 haavatut," kinnitas ka tervishoiuministeeriumi eestkõneleja Tamim al-Shami.
Valge Maja riikliku julgeolekukomitee esindaja Neil Price ütles, et USA on äärmiselt mures tsiviilohvrite nii suure arvu pärast ja vaatab üle oma suhted Saudi Araabia juhitud koalitsiooniga.


description: Parlamendis esindamata Leedu Talurahva ja Roheliste Liit võitis pühapäevastel valimistel 20 kohta 70-st esimeses voorus jagatavast kohast parlamendis, selgus valimistulemustest, kui kokku oli loetud 90 protsenti häältest.

title: Leedu parlamendivalimistel saatis edu Talurahva ja Roheliste Liitu

maintext:
Talurahva ja Roheliste Liitu toetas avavoorus 22,26 protsenti valijaist, konservatiivne Isamaaliit - Leedu Kristlikud Demokraadid said 20,7-protsendise toetusega 19 saadikukohta. Valitsevaid sotsiaaldemokraate toetas 14,6 protsenti valijaist, mis annab seimis 13 kohta.
Neljandaks tulid opositsioonilised liberaalid kaheksa saadikukohaga, võimuliitu kuuluv Kord ja Õiglus, Leedu Poolakate Valimisaktsioon ning Kristlike Perede Liit ületasid vastavalt 5,6- ja 5,5-protsendise toetusega valimiskünnise ja peaksid saama seimis viis kohta.
Sotsiaaldemokraatide ja Korra ning Õigluse järel võimuliitu kuuluv Tööerakond esialgsetel andmetel valimiskünnist ei ületanud.
Valimisaktiivsus oli 49,9 protsenti.
Ülejäänud 71 koha jagunemine selgitatakse 23. oktoobril.
«Tegemist oli protestihääletusega vasakpoolse võimuliidu vastu,» ütles Vilniuse Rahvusvaheliste suhete ja poliitikateaduste instituudi direktor Ramūnas Vilpišauskas AFP-le.
Talurahva ja Roheliste Liit on avatud koalitsioonikõnelusteks nii parem- kui vasakerakondadega, ent on teatanud, et mingeid läbirääkimisi enne teist vooru ei peeta.
Talurahva ja Roheliste Liidu poliitik Ramūnas Karbauskis ütles, et erakond loodab olla eelseisvatel koalitsioonikõnelustel suurim jõud. «Võimalik on, et meiega ühinevad koalitsioonis Leedu hüvanguks nii sotsiaaldemokraadid kui ka konservatiivid. Ideoloogiliselt oleme lähedased. Hääletus tööseaduse üle näitas, et sotsiaaldemokraadid ei ole üldse vasakpoolsed,» sõnas ta.
Endise siseministri Saulius Skvernelise sõnul räägib Talurahva ja Roheliste Liit ilmselt nii sotsiaaldemokraatide kui ka konservatiividega. Ta toonitas samas, et teine voor on veel ees.
Isamaaliidu esimees Gabrielius Landsbergis ütles, et koostöö sotsiaaldemokraatidega on vaevalt võimalik, ning lubas veenda Talurahva ja Roheliste Liitu looma koalitsiooni konservatiivide ja liberaalidega. «Leedu vajab kahtlemata muutusi ning näib, et need on tulemas.»
Leedu seimis on 141 liiget, neist 70 valitakse üleriigilises mitmemandaadilises ringkonnas partei- ja koalitsiooninimekirjade alusel, 71 ühemandaadilistes ringkondades, kus saab hääletada ühe konkreetse kandidaadi poolt.
Kaksteist erakonda osales valimistel iseseisvalt, aga neli parteid on moodustanud kaks koalitsiooni. Seimi pääsemiseks peab erakond ületama viieprotsendise valimiskünnise, koalitsiooni jaoks on künnis seitse protsenti.
Kampaania keskseks teemaks oli majandus, Euroopa Liiduga ühinemisest saadik on välismaale tööle läinud umbes 370 000 leedulast.


description: Mässulised ründasid eile hilisõhtul Pakistani edelaosas Quetta lähistel politseiakadeemiat, võimude teatel sai surma vähemalt 58 ja haavata veel 118 inimest.

title: Taliban ründas Pakistanis kalašnikovidega magavaid politseikadette

maintext:
Mässuliste sihtmärgiks oli Quettast 20 kilomeetrit lõunas asuv Belutšistani politseiakadeemia.
Kolm Talibaniga seotud rühmitusse kuuluvat meest tungis akadeemia ühiselamu ruumidesse, kus elab umbes 700 kadetti ja külvasid magavad noormehed kuulirahega üle.
«Ma nägin kolme varjatud näoga meest kamuflaažis ja kalašnikovidega,» rääkis üks kadettidest ajakirjanikele. «Nad hakkasid tulistama ja tungisid ühiselamusse, kuid mul õnnestus üle müüri põgeneda.»
Tulevahetus kestis mitu tundi.
Belutšistani siseminister Mir Sarfaraz Ahmed Bugti kinnitas ajakirjanikele, et ründajaid oli kolm. «Esmalt ründasid nad vahitornis olnud tunnimeest, tapsid ta ning sisenesid akadeemia territooriumile,» rääkis ta.
Allikas Quetta haiglast ütles, et tänahommikuse seisuga oli hukkunuid 58. Sama kinnitasid ka julgeolekuallikad.
Pakistani poolsõjaväelise piirikorpuse juht kindralmajor Sher Afgan ütles teisipäeval ajakirjanikele, et ründajad kuulusid keelustatud äärmusrühmitusse Lashker-e-Jhangvi Al-Almi, mis on seotud Pakistani Talibaniga.
Lashker-a-Jhangvi ega ükski teine rühmitus pole toimunu eest vastutust võtnud. Varem on Belutšistanis rünnakuid omaks võtnud äärmusrühmitus ISIS ja Talibanist lahku löönud Jamaat-ul Ahrar.
Kindral Afgan ütles, et julgeolekujõud ja politsei otsivad veel piirkonda läbi võimalike varjunud ründajate tabamiseks.


description: Vilniuses algas täna Vaba Venemaa foorum, mis on juba teine sarnane sel aastal.

title: Vilniuses algas teine Vaba Venemaa foorum

maintext:
Foorum keskendub Venemaa põhimuredele ning toob kokku mainekad Vene opositsioonipoliitikud ja inimõiguste kaitsjad.
Kahepäevane foorum jätkab märtsis alanud arutelu Venemaa ja rahvusvaheliste teemade üle, ütlesid korraldajad.
Osavõtjate seas on Vene poliitikud, publitsistid, ajakirjanikud, kodanikuühiskonnategelased, kultuuritegelased ja rahvusvaheliste suhete asjatundjad.
Foorumil on kõne all Venemaa poliitiline, majanduslik ja ühiskondlik olukord, duumavalimiste tulemused, suhted läänega, samuti ühiskonna ja diktatuuri vahekord, valitsusele vastuhakkamise viisid, korruptsioon ja kleptokraatia.
«Foorumi üks peateemasid on vaimse alternatiivi pakkumine Putini režiimile ja euroopaliku Venemaa aluste rajamine,» ütles korraldaja.
Üritusele oodatakse Vene opositsiooni juhti ja endist malemaailmameistrit Garri Kasparovit, poliitikateadlast ja publitsisti Andrei Piontkovskit, Venemaa endist asepeaministrit Alferd Kohhi, ajakirjanik Maša Gessenit, Nadia Savtšenkot, advokaat Mark Feiginit, Putini endist nõunikku Andrei Illarionovit jt.
Täna kohtuvad foorumi korraldajad Leedu välisministri Linas Linkevičiusega.
Esimene Vaba Venemaa foorum leidis aset märtsis.


description: Venemaa president Vladimir Putin lükkas kolmapäevases intervjuus poliitilise retoorikana tagasi süüdistused nagu oleks pealetungi käigus Süürias asuvale Aleppole sooritatud sõjakuritegusid.

title: Venemaa president nimetas väiteid sõjakuritegude kohta ilukõneks

maintext:
«See on poliitiline retoorika, mis ei tähenda eriti midagi ja mis ei võta arvesse tegelikku olukorda Süürias,» tõdes Putin Prantsusmaa telekanalile TF1 antud usutluses.
«Ma olen sügavalt veendunud, et Süürias kujunenud olukorra eest on vastutavad lääneriigid ja eelkõige muidugi USA,» lisas Putin.
Putini kinnitusel tehakse õhurünnakuid islamistide äärmusrühmituse Al-Nusra Rinne võitlejate vastu, kelle on tunnistanud terroriorganisatsiooniks ka ÜRO ja kes kuuluvad terrorivõrgustikku Al-Qaeda.
«Me ei saa lubada, et terroristid kasutavad tsiviilisikuid inimkilpidena ja korraldavad avalikult võikaid hukkamisi ning hoiavad sellega kogu maailma pantvangis,» seletas Putin.


description: «Tapjaklounide» hullus on levinud Ameerika Ühendriikidest ka Saksamaale, kus osa poliitikuid soovivad klouninalja tegija saata karistuseks vanglasse.

title: Saksa poliitikud nõuavad "tapjaklounidele" karmi karistust

maintext:
Viimastel nädalatel on üle kogu Saksamaa teatatud klounikostüümi kandvate isikutega seotud intsidentidest. Näiteks möödunud nädala neljapäeval ründas klounikostüümis isik Rostockis 19-aastast noorukit, kes sai kallaletungis kergemaid vigastusi. Hiljuti röövisid Potsdamis toidukohta aga kolm isikut, kellest kaks kandis klounimaski.
Baieri siseminister Joachim Herrmann mõistis taolised intsidendid hukka. «Sellistel vastikutel naljadel võivad olla kohutavad tagajärjed,» ütles Hermmann väljaandele Passauer Neue Presse. «Seetõttu ei lase me inimestel sellest puhtalt pääseda ning iga järgneva juhtumi korral karistatakse vastavalt.»
Nordrhein-Westfaleni liidumaa justiitsminister Thomas Kutschaty kutsus samuti üles kehtestama karme karistusi. Kutschaty sõnul ei saa taolisi juhtumeid võtta naljana, vaid tegu on rünnakutega, mida tuleks karistada kuni aastase vangistusega.
«On kartus, et klounirünnakutest kujuneb väga, väga kole trend, mis võib halloweeni eel levida suurtesse linnadesse,» ütles Saksa politseiametiühingu juht Rainer Wendt. «Need klounid pole ainult idioodid vaid ka seaduserikkujad,» lisas ta.
Politseiametiühing on välja andnud ka soovitused, kuidas taolises olukorras käituda: tuleks joosta klounikostüümi kandva isiku juurde ja karjuda talle selgelt: «Mine minema».


description: Moskval ei ole kavatsust viia Süürias läbi pikaajalist operatsiooni, ütles Vene asevälisminister Gennadi Gatilov täna.

title: Gatilov: Moskva ei plaani Süürias pikaajalist operatsiooni

maintext:
«Praeguse seisuga mitte,» ütles Gatilov pressikonverentsil vastuseks ajakirjaniku küsimusele, kas Venemaa kavatseb oma väed kauaks Süüriasse jätta. «Kõik sõltub olukorrast.»
Venemaa alustas sõjalist operatsiooni Süüria presidendi Bashar al-Assadi toetuseks 2015. aasta 30. septembril. Tänavu märtsi keskpaigas teatas Vene president Vladimir Putin Vene Süüria-väegrupi põhiosa riigist äratoomisest, ent Vene õhurünnakud Assadi vastastele on sellest hoolimata jätkunud.
Vene väed kasutavad Süürias kaht sõjaväebaasi – Tartusi mereväebaasi samanimelises provintsis ning Hmeimimi õhuväebaasi Latakia provintsis.
Moskva on viinud Süüriasse lisaks ründehelikopteritele ja sõjalennukitele ka tanke, suurtükke ja eriväelasi. Baaside kaitseks on riiki paigutatud kaasaegsed õhutõrje raketisüsteemid S-400.


description: Venezuelas kestis üks kuu vanglamäss, milles väidetavalt leidsid aset ka kannibalismijuhtumid, milles kaotasid elu 25-aastane mees ja veel kaks kinnipeetut.

title: Venezuela vanglamässu ajal leidis väidetavalt aset kannibalismi

maintext:
Juan Carlos Herrara teatas Venezuela meediale, et ta poeg Juan Carlos Herrera Jr tapeti Táchira vanglas mässu ajal ning kaasvangid lõikasid ta kehast osi, mida sõid, edastab The Independent.
Herrara teatel saadeti ta poeg 2015. aastal trellide taha röövimise eest ning sattus üks kuu tagasi vanglamässu keskele. Mäss lahvatas 8. septembril ning ruumipuuduse tõttu mässama hakanud vangid võtsid pantvangi kaheksa külastajat ja kaks vangivalvurit.
Venezuela meedia teatel mahutab Táchira vangla 120 inimest, kuid sinna on paigutatud 350.
«Mu poja tapmist ei tunnista keegi, ka see kaaskinnipeetav, kes oli koos minu pojaga kui ta mõrvati. Tema sõnul ei juhtunud mitte midagi Umbes 40 meest pussitasid ja poosid üles minu poja ja veel kaks meest. Nad tükeldati ja neid söödeti kaasvangidele, » sõnas isa meediale.
Venezuelalane viitas nüüdses väidetavas kannibalismijuhtumis ka sealsele kuulsale kanibalile Dorancel «inimsööja» Vargasele, kes kannab karistust alates 1999. aastast.
«Mässus ellujäänud kinnipeetav, kellega ma kõnelesin, teatas et teda löödi haamriga, et ta tapetute liha sööks. Palun vanglat, et mulle antaks mu poja kasvõi üks luu, mille saame maha matta ja mis leevendaks meie valu,» lisas isa.
Venezuela meedia andmetel jäi vanglamässus mitu inimest kadunuks, kuid ei ole teada, mis neist saanud on.
Venezuela vanglaminister Iris Varela teatas 2 - 3 vangi kadumist mässu ajal, kuid eitas kannibalismijuhtumeid.
Venezuela vanglaameti esindaja Humberto Prado teatel uurib prokuratuur nii mässu kui väidetavat kannibalismi ning teave selle kohta edastatakse ÜRO inimõiguste komisjonile.
«Meile teadaolevalt on ka varem leidnud kannibalismijuhtumeid aset, osadel vangidel lõigati nende sõrmi ära ning sunniti neid sööma. Need juhtumid leidsid aset El Tigre vanglas,» teatas Prado.
Venezuelal on küll naftat, kuid samas on seal majanduskriis, puudus tarbekaupadest, vohab must turg ning kuritegevus on kasvuteel.
Maailma meedias on teatatud juhtumitest, milles poolnäljas venezuelalased loobuvad nii koduloomadest kui lastest.
Colombia on avanud paaril korral piiri, et näljased venezuelalased saaksid endale sealt süüa ja muud vajalikku osta.
Venezuelas on toimunud mitu rahva väljaastumist nii president Nicolas Maduro kui valitsuse vastu.


description: USA politsei teatas, et uurib pühapäeval New Orleansi linnas juhtunud õnnetust, kus veomasin sõitis maanteelt läbi tara kaubanduskeskuse parkimisplatsile ja surma sai kolm inimest.

title: Ühendriikides sõitis veokijuht surnuks kolm inimest